Iraupena: 45 munutu\nArgazkia Gurutz Gonzalez\nZoologiko baten kaiola baten barruan dagoen lehoi bati begira gaude. Lehoia kendu eta bere lekuan Picasso-ren Gernika kuadroa jartzen dugu. Kaiola baten barruan dagoen Picasso-ren Gernikari begira gaude. Kaiola eta zoologikoa kentzen ditugu eta basamortu bat jartzen dugu. Basamortuan dagoen Picasso-ren Gernikari begira gaude. Gernika kendu eta museo bat jartzen dugu. Orain, basamortuan dagoen museo bat begiratzen gaude. Basamortua kendu eta Amy Winehous jartzen dugu. Amy Winehous museoko geletako baten sartzen ikusten dugu. Museoa kendu eta mikrofono bat jartzen dugu eta honen atzekaldean taberna bat. Orduan, mikrofono baten aurrean dagoen eta sakonean taberna bat duen, Amy Winehouse-i begira gaude. Amy Winehouse kentzen dugu eta Fidel Castro jartzen dugu gaztelaniaz etengabe hizketan. Horrek esan nahi du taberna baten aurrekaldean eta bere aurrean mikrofono bat duela, hizketan ari den Fidel Castro-ri begira gaudela. Taberna kendu eta Etxe Zuria jartzen dugu. Fidel Castro Etxe Zuriaren aurrean ikusten dugu mikrofono bat aurrean duela etengabe hizketan. Fidel Castro eta Etxe Zuria kendu eta hilerri bat jartzen dugu gaur egungo Estatu Batuetako presidentearen aurrean. Horrela hilerri baten eta mikrofono baten aurrean gaztelaniaz mintzo den Donald Trump-i begira gaude. Berehala ahotsa kentzen diogu, presidentea mutu hutziz keinuka mikrofonoaren aurrean. Gero Donald Trump eta hilerria kentzen ditugu, edozein persona jartzen dugu eta fluresentez argiztutako hangar huts bat. Keinuka mikrofono baten aurrean dagoen persona bati begira gaude fluoresentez argiztatutako hangar batean. Elkarrengandik aldentzen diren pentsamendu koktel bat jartzen diogu eta mikrofonoa eta hangarra kendu. Geratzen dena keinuka dagoen gorputz bat da, elkarrengandik aldentzen diren pentsamenduz betea, inongo lekutan esekiduran…


2020 Martxoa | España\nEstás aquí: Home > Espiritualidad > 2020 Martxoa\n«Besteek zuei egitea nahi zenuketen guztia, egin zuek ere besteei: horretan datza Liburu Santuek irakatsia» (Mt 7, 12)\nBizitzako erabaki handietan zenbat aldiz ibili ote gara, zer bide hartu erakutsiko zigun iparrorratz seguru baten bila? Eta kristau bezala zenbat aldiz galdetu ote diogu geure buruari zein den Ebanjelioaren sintesia, eta zein den giltza Jainkoaren bihotzean sartzeko eta Haren seme-alaba bezala hemen eta orain bizitzeko?\nHori dela eta, hona hemen Jesusen hitz eta baieztapen argi bat, erraz ulertzen dena eta berehalaxe praktikan jar daitekeena. Mateoren Ebanjelioan aurkitzen dugu bera: atal bat da mendiko hitzaldiaren barruan, non Jesusek irakasten duen nola modu betean bizi kristau bizitza. Jesusek berak laburbiltzen du baieztapen motz trinko horretan bere mezu osoa.\nEgun, esanahi handiko mezu labur eranginkorrak gogoko ditugu eta, har dezakegu Hitz hau aldi oro gogoan edukitzeko tweet baliotsu gisa.\n«Besteek zuei egitea nahi zenuketen guztia, egin zuek ere besteei: horretan datza Liburu Santuek irakatsia».\nBesteen alde zer egin hobeto ulertzeko, Jesusek besteen azalean sartzera gonbidatzen gaitu; hain zuzen berak egin zuena, zeren eta gu maitatzeko gure giza haragia hartu baitzuen.\nGalde diezaiogun geure buruari, zer espero dugun gurasoengandik, seme-alabengandik, lankide, gobernuko arduradun eta espiritu-gidariengandik: onarpena, adi entzunak izatea, kide-harremanetan hartuak izatea, premia materialetan lagunduak; eta horrez gain, egia-zaletasuna, barkamena, animoa, pazientzia, aholkua, orientabideak, heziketa… Jesusen arabera barne jarrera honek, ondorioz dakartzan egite zehatzekin batera, Jainkoaren Legearen eta bizitza espiritualaren eduki osoa betetzen du.\n«Urrezko lege» hau irakaspen unibertsala da, gizadiak historian zehar garatu dituen kultura, erlijio eta tradizioetan. Oinarria ematen die balore benetan gizatiar guztiei, bakezko bizikidetza sortzen dutenei harreman pertsonal eta sozial zuzen eta solidarioekin.\nHitz honek kreatzaile eta eskuzabal izatera akuilatzen gaitu, edozein pertsonaren alde iniziatiba hartzera, zubiak egitera lagun ez direnen aldera ere, Jesusek esan eta praktikatu zuen bezala. Eskatzen digu geure baitatik irteteko gaitasuna edukitzea, horrela geure fedearen lekuko sinesgarri izan gaitezen.\nChiara Lubich-ek era honetan animatzen gaitu: «Ekin diezaiogun. Era horretan egindako egun batek bizitza osoa balio du. […] Poz ezezaguna etorriko zaigu. […] Jainkoa gurekin egongo da, zeren eta maite dutenekin baitago. […] Agian batzuetan motel ibiliko gara, tentazioa izango dugu desanimatuta gelditzeko, dena bertan behera uzteko. […] Baina ez! Animo! Jainkoak ematen digu grazia. Etor gaitezen beti berriro hastera. Irauten badugu, pixkanaka mundua aldatzen ikusiko dugu geure inguruan. Horrela ulertuko dugu Ebanjelioak bizitzarik liluragarriena eskaintzen duela, argia pizten duela munduan, gozatu egiten duela gure bizitza, oinarria ematen duela problema guztiak konpontzeko. Eta ez gara lasai egongo geure esperientzia paregabea bestei helarazi arte: ulertu ahal diezaguten lagunei, familiakoei, esperientzia hori ematera bultzatuak sentitzen garen guztiei.\nBerriro piztuko da itxaropena».\nRamiro beteranoa da bere lanpostuan. Jakiten du lankide berriak datozela, eta bere buruari galdetzen dio: «bulego honetan lehenengo aldiz sartuko banintz, nola nahiko nuke aurkitu? Zerk emango lidake gustura sentitzea?». Orduan, haiei tokia egiten hasten da, idazmahaien bila, eta gauza bera esaten die beste lagun batzuei ere. Elkarrekin lantoki egokiak prestatzen dituzte. Eta etorri berriek poz giroa aurkitzen dute eta lan-erkidego elkartuagoa.\n Adibidez: «Nola egin diezaioket beste norbaiti niretzat ez-atsegina eta ez-gogokoa den zerbait? » (Budismoa); «Zuetako inor ez da benetan sinestun, beretzat nahi duena lagun hurkoarentzat nahi ez badu» (Islam); «Ez egin hurkoari besteek zuri egitea nahi ez duzunik. Hau da Tora betea. Gainerakoa iruzkin hutsa da» (Judaismoa), etab. Ik. O. Du Roy, Urrezko erregela. Esakun unibertsal bat, Ciudad Nueva, Madrid 2018, 77, 95, 103 or.\n C. Lubich, Bizi-hitza, 1978ko apirila in, Ciudad Nueva 1978/4, 21. or.


Portuko proiektuan parentesia egin du Udalak indarrean ezarri eta astebetera : Antxetamedia\nPortuko proiektuan parentesia egin du Udalak indarrean ezarri eta astebetera (2021-10-07 13:38:21)\nPortuko proiektuan parentesia egin du Udalak indarrean ezarri eta astebetera\nGaur goizean iada, udaltzainek ez dute Portua gurutzatzea debekatu. Eta joan den astean plantan ezarritako neurriak, igandean eta jaiegunetan baizik ez dituzte mantenduko, momentuz. Hala jakitera eman du Kalixa Silanesek, Ingurumeneko zinegotziak "herritarrak entzun eta autokritika egin" eta gero. "Gu ere bertan bizi gara eta ohartu gara, proiektua %100ean garatzea gehiegi izan dela, alternatibak eskaini eta pixkanaka egin behar dela", aitortu du Silanesek.\nHalere, herrian sortutako ezinegona eta haserrea, proiektuaren zergatia eta nondik-norakoak komunikatzerakoan herritarrei ondo informatzen jakin ez dutelako eman dela uste du. Eta proiektua piloto edo esperientzia bat besterik ez dela argitu du.\nEra berean, Zuloaga kalea eta Matxin de Arzu kaleen itxierak herriko trafikoan eragiten dituen ondorioak aztertzeko datuak behar dituztela gaineratu du zinegotziak, eta azaroaren 3an ospatuko den Mugikortasun Mahaian ahal bezain beste eragile eta herritarren partehartzeko deia luzatu du.\nAtzera baino, parentesia\nIzan aldaketek eragin dituzten trafiko arazoengatik, izan herritarren kexua entzun dutelako, EAJren udal gobernuak parentesi bat ireki du beraz, eta eztabaida lasai baterako gonbidapena luzatu du. Anartean, merkatariek eta beste zenbait eragilek mobilizatzeko prest agertu dira, urriaren 8an bertan manifestaldi bat egitekoak baitziren Udalak proiektu arindu baino lehen.\nHala, momentuz, hauek dira aldaketa nagusiak: igandetan eta jai egunetan Zuloaga kalea eta Matxin de Arzu debekatua egongo da auzotarrentzat izan ezik; auzotarrentzako aparkaleku eremu berdeak bere horretan mantenduko dituzte astean 7 egunez; eta Butroi paselekuan bizikletak zirkulatzearen debekua ere, (legeak hala zion lehendikan ere) 12 urtez behekoentzat izan ezik. Bestalde, Bentako aparkalekuan ohiko eremu urdinaz gain, Marinel ontziaren hurbilen dagoen lerroa, errotazio handiko eremu gorria bilakatuko da. Hau da, 20 minutuz dohainik aparkatzeko aukera izango da bertan, Bernat Etxeparen bezala, eta gehienez jota ordubete.


Berrikuntzak egin dituzte automatikoki transkribatzeko eta azpititulatzeko 'Aditu' plataforman — Gaztezulo\nBerrikuntzak egin dituzte automatikoki transkribatzeko eta azpititulatzeko 'Aditu' plataforman Euskarazko eta gaztelaniazko audioak eta bideoak transkribatzeaz eta azpititulatzeaz gain, elebidunak ere ulertzen ditu orain. Horretaz gain, Elhuyarren itzultzaile automatikoa integratu dute testuak itzuli ahal izateko eta webgunean bertan edita daitezke azpititulu nahiz itzulpenak. https://www.gaztezulo.eus/albisteak/berrikuntzak-egin-dituzte-automatikoki-transkribatzeko-eta-azpititulatzeko-aditu-plataforman https://www.gaztezulo.eus/albisteak/berrikuntzak-egin-dituzte-automatikoki-transkribatzeko-eta-azpititulatzeko-aditu-plataforman/@@download/image/bideo telebista.png\nEuskarazko eta gaztelaniazko audioak eta bideoak transkribatzeaz eta azpititulatzeaz gain, elebidunak ere ulertzen ditu orain. Horretaz gain, Elhuyarren itzultzaile automatikoa integratu dute testuak itzuli ahal izateko eta webgunean bertan edita daitezke azpititulu nahiz itzulpenak.\nAditu Elhuyarren hizketa-ezagutzaileak urtebete bete du eta beste zenbait baliabidez hornitu dute zerbitzua. Audioak eta bideoak automatikoki transkribatzeko eta azpititulatzeko plataformak aurrerapauso bat eman du zenbait berrikuntza gehituta eta "euskararentzat giltzarri diren" garapen teknologikoak sendotuz.\nAdituk aurrez grabatutako audio eta bideo fitxategiekin nahiz zuzenekoekin funtzionatzen du. Orain arte euskarazko eta gaztelaniazko hizketa ezagutzen zuen, hau da, hizkuntza horietako batean zegoen fitxategiekin egiten zuen lan; baina egun hizketa elebiduna transkribatzeko eta azpititulatzeko ere erabil daiteke, euskara eta gaztelania nahasian dituzten fitxategiak ere prozesatzen baititu. Elia Elhuyarren itzultzaile automatikoa integratua duenez, webgunean bertan itzul daitezke transkripzioak eta azpitituluak. Horrez gain, automatikoki sortzen duen emaitza webgunean bertan editatu dezake erabiltzaileak, eta ondoren behin betiko fitxategiak deskargatu.\nAdimen artifizialean eta sare neuronaletan oinarritutako teknologia du eta eremu askotan aplika daiteke: ikus-entzunezkoen eta hedabideen sektorean -dokumental eta saioen azpitituluak, elkarrizketen grabazioen transkripzioak…-, zuzeneko emisioetan, administrazio publikoan batzarren edo bileren aktak jasotzeko, pertsonen eta makinen arteko elkarrekintzan...\nAudio-fitxategiak, bideo-fitxategiak nahiz onlineko audio eta bideoetarako estekak prozesatu ditzake. Horrez gain, aldibereko transkripzioak ere egiten ditu; hala, mikrofonotik hitz egitean zuzenean testu idatzia eskuratzeko aukera ere eskaintzen du. Transkripzioen testuaz gain, azpitituluen fitxategiak ere sortzen ditu, VTT zein SRT formatuan. Transkripzioa hitz bakoitzaren denbora-markekin ere eska diezaiokegu, bideoetan bilaketa aurreratuak egiteko, adibidez.\nErregistratutakoan bost minutuko proba egin daiteke doan baina, hortik aurrera, transkribatu edo itzultzeko 0,25 euro kobratzen dute minutua, BEZa kontuan hartu gabe. 50 kreditu-ordu arte erosteko aukera dago. Transkripzio-bolumen handiagoak erosi edo aldizkako zerbitzu bat kontratatu nahi izanez gero, eurekin harremanetan jartzeko eskatzen dute.


MAKARROI GAZTAREKIN - begajan\nPasta – 400 gramo\nSoja-esnea azukrerik gabe – 3 katilu\nIrina – 5 koilarakada\nOliba-olioa – 6 koilarakada\nDijon ziapea – koilarakada bat\nNutrizio-legamia – katilu-erdia\nTipula-hautsa – 2 koilarakadatxo\nPiperbeltz zuria – 2 koilarakadatxo\nPiperbeltz beltza – koilarakadatxo bat\nBaratxuri-hautsa – koilarakadatxo bat\nBota oliba-olioa zartagin handi batean su ertainean, eta, bero dagoenean, gehitu irina eta ondo eragin, hotz dadin, baina erre gabe.\nGehitu soja-esnea eta nahastu saltsa loditzen hasi arte. Oro har, saltsa irakiten hasi eta minutu batzuetara lortuko du testura egokia.\nNahi duzun testura lortu ondoren, kendu sutatik (kontuan izan hoztu ahala loditu egingo dela).\nGehitu ziapea, nutrizio-legamia, gatza, piperbeltza, baratxuria eta tipula hautsa. Saltsa irabiagailutik pasa dezakezu finago geratzea nahi baduzu edo pikor gelditu badira.\nEgosi pasta paketearen jarraibideei jarraituz eta elkartu gazta-saltsarekin.


BAKH PIN-a, Gabonetako plan onena - Saski Baskonia\nBAKH PIN-a, Gabonetako plan onena\nHurrengo abenduak 22an zabalduko da Gabonetako PIN-a. Aurten karakter solidarioa izango du PIN-ak eta jokoak, tailerrak edo atrakzio ludikoak bezalako hogei bat aktibitate jorratuko dira.\nGabonekin batera hemen da Gasteizko PIN-a. Hain bereziak diren egun hauetan, 5+11 Fundazioak 2 eta 14 urte arteko umeentzat bideratutako plan erakargarria eskaintzen du. Umeek esperientzia ahaztezina bizi dezaten, atrakzioak, puzgarriak, zientzia, bideojokoak, tailerrak, eskulanak eta dibertsio handia egongo da edonon.\nGabonetako PIN-a Bakh-en izango da abenduak 22tik urtarrilak 4rarte (abenduak 24an goizez solik. Abenduak 25 eta 31an eta urriak 1an aldiz, itxita egongo da). Parkean aktibitate ugari burutuko dira eta pertsonal kualifikatua eta elebiduna egongo da monitore gisa.\nPrezioak mantenduko dira\nPIN-a goizeko 10.00tik 14.00ra eta 16.00tik 20.00ra egongo da zabalik. Aurten prezioak mantendu egin dira, berriro ere 5 eurokoak izanik. Sarbide eskumuturrekoa sesio bakarrean izango da erabilgarri (goiz edo arratsalde baterako izango da). Sesio bakoitzak kolore konkretu bat izango du.\nPIN-eko sarrerak BAKH-eko hallean egongo dira salgai eta sarrera atea kirol hiriko polikiroldegian egongo da. Umeen gurasoak edo zaintzaileak ezin izango dira barrutira sartu, baina harmailetan itxaroteko aukera izango dute.\nPIN-eko erabiltzaileak BAKH-etik Buesa Arenako kupulara bidaia egiten duen txu-txu trenean muntatu daitezke. Azken itzuliak 13.55etan eta 19.55etan izango dira.\n2014ko PIN-ean parte hartzen duten ume guztiek urtarrilak 5an 12.00tik aurrera Buesa Arenan ospatuko den klausura jaiaz disfrutatzeko aukera izango dute. Bertan Plis-Plas konpainiak bere “Chiquillada” espektakulua aurkeztuko du. Esan bezala, PIN-eko erabiltzaileek dohain izango dute sarrera eta publiko orokorrarentzat aldiz, sarrerak 3 eurokoak izango dira.\n2014ko PIN-ak karakter solidarioa izango du aurten. Sarreren salmentan ateratako fondoen parte bat Gizarterako elkartearentzat joango da -birgizarteratze sozial eta pertsonalean 25 urte baino gehiago daramatzan asoziazio gasteiztarra-. Gizarterakok eta 5+11 Fundazioak bi denboraldi daramatzate elkarlanean One Team Baskonia proiektuan. Proiektu honetan saskibaloia erreminta integratzaile bezala erabiltzen da gizarte bazterketa arriskuan dauden kolektiboetan.\nPailazoak eta saskibaloia\nDibertsioz beteriko hamaika egun hauei amaiera emateko Saski Baskoniak promozio esklusibo bat atera du urtarrilak 4an Laboral Kutxa Baskoniaren eta Movistar Estudiantesen arteko neurketari begira. Umeei bideratutako promozio honetan, Txirri Mirri ta Txiribiton pailazoak (euskaraz) eta ACB saskibaloi onena nahasteko aukera eskaintzen da. PIN-ean parte hartzen duten ume guztiek hurrengo eskaintza berezia jasoko dute:\nNagusientzako sarrera + infantila: 6 euro (IV Nibelean) edo 12 euro (III Nibelean)\nSarrera gehigarriak 4 (IV Nibelean) eta 10 eurora (III Nibelean)


165 hektarea erre dira Angelun, baina sutea kontrolatzea lortu dute | Gizartea | Berria\n165 hektarea erre dira Angelun, baina sutea kontrolatzea lortu dute\nOstegun arratsaldean hasi zen sutea, eta atzo goizerako kontrolatuta zegoen. Hamasei pertsona ospitaleratu behar izan dituzte, intoxikaturik, baina denak etxera itzuli ahal izan dira\nXiberta oihana sutan, ostegun gauean. BOB EDME Tamaina handiagoan ikusi\nEkaitz Etxamendi - Joana Ibargarai -\nAngeluko (Lapurdi) Xiberta auzoko oihanak su hartu zuen ostegun arratsaldean, eta, beroaren, lehortearen eta haizearen ondorioz, inguruko etxeetaraino zabaldu ziren garrak iluntzerako, baita ke hodei handiak ere. Suteak basoaren zati handi bat kiskali zuen, ehun hektarea inguru —beste 65 ere hondatu ditu—, Pirinio Atlantikoetako prefeturaren esanetan. Hamasei lagun ospitaleratu behar izan zituzten keak intoxikatuta, baina denak etxera itzuli ahal izan ziren atzo.\nSutean 11 etxe kaltetu ziren; bost etxebizitza han ez inor bizitzeko eran geratu ziren; hiru, arrunt kiskalita. Herriko auzapez Claude Oliveren arabera, atzo goizerako egoera kontrolatuta zegoen, baina egoera «zaila» zen, etxeetatik hurbil gertatu baita sutea. «Drama bat da, katastrofe bat», erran zuen auzapezak.\nSutea ikusi zuen auzo batek —anonimotasuna atxiki nahi izan du — lekukotasuna eman zion BERRIAri atzo goizean, sutea itzaltzen ari zirela. «[Ostegunean] etxera sartu nintzen 18:30 inguru, eta urrunetik ke beltza ikusi nuen. Aski ongi ezagutzen nuen oihana. Jendea ikara gorrian zen. Batzuek beren familia xerkatzen zuten, han bizi diren adineko pertsonak».\nSua itzaltzeko bi hegazkin joan-etorrian ibili ziren ostegunean, baina arratsean auzapezak jakinarazi zuen hegaldiak etengo zituztela, eta suhiltzaileek lurretik ekinen ziotela garrak itzaltzeko lanari. 18:00etarako, ingurua hutsarazten hasiak ziren suhiltzaile eta poliziak, eta Xiberta-Blancpignon auzoko etxeak hustu zituzten ondoren.\n«Haizea azkartu zen ukaldi batez, eta Barrako hondartzara buruz hedatu zen sua, su bide bat sortuz», azaldu zuen lekukotasuna eman zuen herritarrak. Denera, 150 suhiltzaile inguru aritu ziren lanean, baita hainbat polizia eta anbulantziatako langile ere. «Suhiltzaile anitz zen, eta auzoko bizilagunek ere parte hartu zuten suaren itzaltzeko lanetan; sugarrak itzaltzen zituzten, sua ez zedin berriz abia. Auzo batek lau edo bost etxe salbatu zituen etxean zuen ureztatze sistemari esker».\nAtzo goizean ez ziren oraindik lanak amaitu. Egoera «kontrolatuta» egon arren, sua piztuta zegoen oraindik, eta ke beltzak Angeluko zerua goibeltzen zuen. Hala, hogei pertsonako lau talde ari ziren oihaneko zenbait lekutan lanean, eta hegazkinak berriz hasiak ziren joan-jinka, zaintzen.\nInguru guztia hestera\nSutearen eraginez, ehun bizilagun inguru eraikinetatik atera zituzten, eta atzo goizean ez zuten etxera sartzeko baimenik. 34 pertsonak herriko gimnasioan pasatu behar izan zuten gaua, eta beste batzuek, Gurutze Gorriak jarritako eremuan. Gainera, Eric Spitz prefetak inguruko eremu guztia hesteko agindua eman zuen Angelura bertaratu orduko, atzo goizean. Horrez gain, herriko etxeko besten gelan informazio eta laguntza gune bat ireki zuten. Herriko etxera deituz laguntza telefoniko bat eskuratzeko bidea ere plantan eman zuten, eta egun batzuez iraunen du. 0559-58 35 35 zenbakira deitu behar da.\nSutearen jatorriaren inguruko informaziorik ez zuten eman atzo, baina inkesta ireki zutela adierazi zuten. Izan ere, ohartarazi dute osteguneko eguraldi beroak nabarmen zaildu zuela sutearen kontrolatzea —tenperaturak 41,9 gradura iritsi ziren— eta horrek eragina izan zuela. Bi tokitan piztu zen sua: lehena, Orok Bat errugbi zelaiaren ondoan, Pignada izeneko baso zatian, eta bigarrena, berriz, Aturri hiribidetik hurbilago.\n«Mundua berotzen eta erretzen ari da. Gertatu dena ez da harrigarria; aurreikus zitekeen. Aski da ikustea zolaren egoera eta zer lehorte izan den. Lurraren berotzearen ondorio bat da. Ez da Amazonian, Australian eta Portugalen bakarrik gertatzen halakorik; orain hona ere iritsi zaigu», gehitu zuen lekukoak. Gisa berean, eta, sutearen jatorria argitua ez bada ere, berotze globalak dituen eraginez ohartarazi zuen atzo Bizi mugimenduak ere. «Hondamendi ekologiko bat da», salatu zuen. Neurri zorrotzak hartzera deitu zuten, Ipar Euskal Herriko «metamorfosi ekologikoa» hasteko, eta Lurraren berotzearen eraginak ahalik eta gehien murrizteko.\nFrederique Espagnac eta Max Brisson Pirinio Atlantikoetako departamenduko senatariek ere suteak eragindako kalte ekologikoa izan zuten gogoan. Brisson: «Arrunt urbanizatutako hiri batean oihanaren 165 hektarea kiskaltzea desastre ekologiko bat da». Harekin bat egin zuen Espagnacek, eta Angeluko «arnasgunea» erre dela deitoratu zuen. «Biziki zaindua izan den arnasgunea da, bereziki kostaldeko eraikinen eta urbanizazioaren aitzinean». Bi senatariek baieztatu zuten inkesta bat abiatua dela sutearen jatorria zein den ikertzeko. Egoera hori ikusirik, lanean ari izan diren langileak eskertu dituzte, bide beretik.\nEkaitz Etxamendi - Joana Ibargarai


EHUko artista gazteen erakusketa - Nontzeberri\nHasiera/ARTEA/EHUko artista gazteen erakusketa\nEHUko artista gazteen erakusketa\nUrtero bezala erakusketa honen helburu nagusia ikasleei aukera bat eskaintzea da beren proposamen artistikoak jendaurrean aurkezteko.\nJardueren eskaintza hedatuz joan da edizioz edizio. Hala, hezkuntza-prozesua bera jorratzen duten artikuluak eta ikus-entzunezko esperientziaren alderdiekin zerikusia duten beste artikulu batzuk azterketa teorikoaren osagarri bihurtu dira.\nAldi berean, artista gonbidatuen figura ere azpimarratu behar da, ikasleak eta ikusleak estimulurako. Edizio honetan artista hauek izango dira gonbidatuak: Antonio Muntadas, arte plastikoen Velazquez sariduna On Translation: Ongi etorri eta On traslation: La sala de espera lanekin, eta bestetik Eugeni Bonet, zinemaren eta bideo esperimentalaren konzeptualizazioari lotuta dagoen artista.\nErakusketa malgua da eta ikasturtean zehar egindakoari irekita dagoen planteamendu bat dauka. Apustu nekaezina da eta errepikapenaren errutina erosoaren kontrako dago. Horregatik, edizio bakoitzak lehenengo eta onena izan behar du nahitaez.\nErakusketa honetan soinu eta multimedia instalazioak, argazkilaritza, sorkuntzazko bideoak, animaziozko bideoak, fikziozko bideoak eta bestelako proiektuak.\nGasteizeko udalak musika, antzerkia eta dantzarako proposamen ugari antolatu ditu\nElefanteak tirokatzen Kafe Antzokian


Pobrezia desagerraraztea, gure planeta babestea eta pertsona guztiak bakean eta oparotasunean bizi daitezen ahalegintzea. Horiek dira, hain zuzen, Nazio Batuen Erakundeak finkatu dituen Garapen Iraunkorrerako Helburuak edo Mundu mailako helburuak, ez nolanahikoak. Nazioarteko erakundea 2016tik ari da horiek jorratzen, 2030. urterako betetze aldera.\nNBEk lehenago ere jarri izan ditu abian tamaina horretako garrantzia duten ekimenak. Mende berrian sartzearekin batera Milurtekoko Helburuak finkatu zituen, baina ekimenaren emaitzak gorabeheratsuak izan ziren. Oraingoan, “inor atzean ez uztea” da helburua, Achim Steiner Nazio Batuetako Garapenerako programaren administratzailearen hitzetan.\nBizi garen mundua hobetzea xede duen plan horri buruzkoak kontatuko dizkizugu, eta LABORAL Kutxatik ahal dugun neurrian laguntzeko egiten duguna. Beti esaten dugunez, bada beste modu bat banka egiteko, eta egunez egun lanean ari gara hori erakusteko.\nEnpresei ere deitu diete NBEren helburuetan parte har dezaten\nOngizatearekin eta ingurumenarekin lotutako askotariko arloetan 17 helburu finkatu ditu NBEren planak. Arlo horien artean daude, besteak beste, osasuna, hezkuntza, genero-berdintasuna, desparekotasunak murriztea eta lan-baldintzak hobetzea. Aurreko planekin alderatuta, helburuetan ez dago alde handirik. Aldea horiek betetzeko moduan dago. Asmoa 2030. urterako egitasmoak betetzea da. NBEren arabera, gobernuez eta nazioarteko erakundeez gain enpresa pribatuek ere hartu behar dute parte ahalegin horretan. Helburuekin bat egitera deitu ditu, gure planetako arazoen konponbidean aktiboki parte har dezaten.\nLABORAL Kutxak deiari erantzun dio eta gure aldetik ekarpena egiteko konpromisoa hartu dugu. Enpresaren Gizarte Erantzukizunerako Batzordeak 17 helburuak aztertu eta sailkatu egin ditu, gure entitatearen konpromiso maila finkatze aldera, guretzat duten garrantzia kontuan hartuta. Horrela, helburuetako bakoitza lortzeko bidean egin dezakeguna baloratu du. Hau da, abian jarri beharreko ekintza-ildoak zehaztu eta lehentasunak finkatu ditu.\nGarapen iraunkorrerako helburuen alde dagoeneko egiten ari garena\nGenero-berdintasuna: Goi mailako lanbide-kategorietan emakumeek partaidetza osoa eta eraginkorra izan dezaten aurrerapausoak ematen ari gara; era berean, berdintasun-planak lantzen dihardugu (laneko eta etxeko bizitza bateragarri egiteko neurriak, ahalduntzea…). Izan ere, Espainian lan egiten duten banku-erakundeen artean Kontseilu Errektore paritarioa duen entitate bakarra gara.\nDesparekotasunak murriztea: Gure bezeroek etxebizitza ordaintzeko zailtasunak dituzten kasuetan bakoitzarekin negoziatzeko politikari eusten diogu, Etxebizitza Fondo Sozialarekin lankidetzan. Halaber, pobreziaren aurkako ekimenak laguntzen ditugu gure eremu geografikoan nahiz garatze-bidean dauden herrialdeetan. Horretarako, Save the Children eta beste erakunde batzuekin lankidetzan ari gara eta larrialdietarako laguntza-kanpainetan parte hartzen dugu. Gainera, Visa Affinity txartelak ditugu Caritas eta Medicus Mundi erakundeekin, eta horietara bideratzen dugu komisioen dirua.\nZero gosete: Gosearen aurkako borrokan parte hartzen dugu esparru horretan lan egiten duten gure inguruko erakunde ekonomikoekin eta boluntariotzako erakundeekin batera, Mundukide Fundazioarekin, kasu.\nLan duina eta hazkunde ekonomikoa: Kooperatiba bat garenez, soldaten arteko aldeak txikiak dira, gure mozkinen banaketa bidezkoa eta elkartasunezkoa dela bermatzeko. MONDRAGONeko partaide gara, eta Intermon Oxfam erakundearen azken txostenaren arabera, gure kooperatiba-taldea eredugarria da nazioartean soldaten eta lan-antolaketaren arloetako jardunbide egokietan. 1959. urtean sortu ginenean kooperatiben ehuna babestea zen gure helburua, eta enplegu-sorrerarekin eta MONDRAGONeko kooperatibak laguntzearekin konprometituta jarraitzen dugu. Bestalde, gure gizarte-lanaren barruan, Gaztenpresa Fundazioak ehunka laguni laguntzen die urtero negozio-proiektuak abian jartzen, aholkularitza osoa eta finantzaketa-baldintza bereziak eskainita.\nKalitatezko hezkuntza: MONDRAGON Korporazioa eta bere unibertsitatea babesten ditugu, baita ikerketa-zentroak ere, gure emaitzen banaketaren bidez. Gure mozkinen % 10 gizarte-ekimenetara bideratzen dugu, zati bat gure Heziketako eta Sustapeneko Fondora doa, eta hortik era guztietako hezkuntza-ekimenak sustatzen ditugu (Mondragon Unibertsitatea, ikasketa-maileguak, matrikulak finantzatzeko hitzarmenak eta abar). Gainera, gure bazkideak etengabe prestatzeko programak ditugu, euskararen hizkuntza-normalizazioarekin konprometituta gaude eta ezagutza plazaratzen dugu aldizkako azterketak argitaratuta, eragile ekonomikoek diagnostikorako baliabideak izan ditzaten.\nEnergia eskuragarria eta ez-kutsatzailea: Inbertsioak egin ditugu gure instalazioetan eta lantokietan energia-efizientzia hobetzeko, eta ildo horretan, gure egoitza nagusia berritu dugu; isurien bolumena murriztu dugu, baita kontsumoak eta hondakinak ere.\nHiri eta erkidego iraunkorrak: Kirol-, gizarte- eta kultura-jarduerak babestea geure DNAn dago eta gure gizarte-lanaren zutabeetako bat da.\nGainera… gure Etika Batzordea garatzen jarraitzen dugu eta iruzurraren eta kapitalak zuritzearen aurkako neurriak hartzen ditugu. Gure gobernamendu-mekanismoak eta gardentasuna hobetzeko lan sendoa egiten dugu gure Batzar Nagusiaren eta Kontseilu Sozialaren bitartez.\nNBEk finkatutako helburuak lortze aldera sustatuko ditugun arloak\nAsko dira, eta zaila litzateke hemen guztiei buruzko azalpenak ematea. Nolanahi ere, energia garbien eta energia-efizientziaren inguruko proiektuak finantzatzeko hitzarmenak sustatzeko konpromisoa hartu dugu; ingurumenaren arloan teknologia berrien erabilera bultzatuko dugu ibilgailuen erabilera gutxitzeko; eta garraio iraunkorra bultzatu eta istripuak gutxitzeko ekimenak babestuko ditugu (bide-hezkuntza eta Istripuak STOP elkartearekiko lankidetza).\nHalaber, ingurunea eta ongizatea hobetzen laguntze aldera, LABORAL Kutxak gizarte-onura duten produktuak eta zerbitzuak sustatuko ditu, baita gizarte-erantzukizuneko inbertsioak ere; bertako nekazaritzako elikagaien sektorearen aldeko babesa areagotuko dugu eta finantza- eta aseguru-bazterketa saihesteko ahaleginari eutsiko diogu.\nEnpresa osasungarriaren kontzeptua jorratzeko lan egingo dugu; era berean, gizartearen finantza- eta aseguru-hezkuntza landuko dugu. Bukatzeko, kreditu-inbertsioa enpresa-sustapenera eta -berrikuntzara bideratzeko aukera indartuko dugu, eta gure behin-behineko langileen gestio-protokoloak berraztertuko ditugu.\nHori guztia NBEren ekimenarekin bat egin eta mundu bidezkoagoa eta hobea lortzeko. 12 urte ditugu aurretik. 2030ean egongo gara, etxeko lanak eginda.\nTags: berdintasuna garapen iraunkorrerako kooperatibismo


[dotb.eus] Iurretako EH Bilduko zinegotziek osoko bilkura eskatu dute idazkariaren kaleratzearen harira | dotb Durangaldeko Telebista\nEH Bilduko zinegotziek adierazi dute 2018. urtetik udalak egindako kontratu guztiak eskatu dituztela\nIURRETA.- Udaleko idazkariarekin gertatutakoa argitu eta herritarrei azalpenak emateko berehala plenoa deitzeko eskatu dio EH Bilduk Iñaki Totorikaguena Iurretako alkateari. EH Bilduko ordezkariek, PSErekin batera, plenoa egiteko eskaria erregistratu zuten pasadan urriaren 14an, Udaleko idazkariaren kaleratzearen berri izan zutenean. “Hilabete pasatu da. Legez alkateak bi hilabete ditu pleno hori deitzeko, eta hilabete pasata oraindik ez du deitu” azaldu dute. EH Bilduko ordezkarien ustez “aste honetan jakin dugu gaia epaitegian dagoela, eta oraindik ez da udalean honen inguruko inolako azalpen ofizialik eman. Plenoa berehala deitu behar da, herritarrei azalpenak sor zaizkie. Ez dugu gaia argitzeko inolako borondaterik ikusten”.\nHonekin batera udalean dagoen informazio eta gardentasun falta salatu dute EH Bilduko ordezkariek. Beraien ustez udalaren ohiko praktika da informaziorik ez ematea, baina kasu honen larritasuna ikusita “are larriagoa da idazkariaren kaleratzearekin erlazionatutako guztia udaletik kanpo jakin behar izatea”.\nIrregulartasunen inguruko salaketa “larria” dela uste du EH Bilduk, eta horregatik kontratu guztien zerrenda eskatu diote Udalari. Pertsonalarekin lotutako hainbat dokumentu ere eskatuko dituzte, eta horrekin batera adierazi dute kaleratzearen inguruko espediente guztia ere aztertzen ari direla. Gogoratu behar da EH Bilduk urrian adierazi zuela idazkaria kaleratzea argudio eta justifikazio argirik gabe egin dela.


Entseinaria - Auñamendi Eusko Entziklopedia\nBanderaria, Banderazaina, Entseñaria.\nZuberoako Maskaradako pertsonaia da, Maskarada Gorriko kidea eta hauen artean, Aintzindarien taldekoa dugu, tradizionalki Aintzindarietatik edadetuena.\nMaskaradaren taldean Aintzindarietako azkenengo lekuan doa, bostgarrena da, aurretik Txerreroa, Gathuzaina, Kantiniersa eta Zamaltzaina dituelarik. Eskuan daraman Zuberoako banderagatik datorkio bere izena.\nHerellek, 1914. urtean, pertsonaia honi buruzko detaile bitxi batzuk ekartzen dizkigu, esanez, gainera, bere papera eta kokapena ezberdinak zirela Behe-Zuberoa eta Goi-Zuberoako Maskaradeetan: Goi-Zuberoan lehen esandakoaren moduan agertzen den bitartean, Behe-Zuberoan Entseinaria Jauna/Anderea eta Laborari/Laborarisaren artean dago kokatuta, eta gainera ez du dantzatzen. Era berean aipatzen du bigarren Entseinari baten berriak entzun dituela, Laborari-Laborarisaren atzetik omen jarrita.\nEntseinaria jantzi beltzarekin agertzen zaigu: jaka beltza, bularralde zuria urrezko apaingarriekin; praka beltza luzeak orkatiletaraino; galtzerdi, eta zapatilla zuriak. Buruan txapela beltza darama, eta bularretik gurutzatuta bi edo hiru koloreetakoa (gorria, zuria eta berdea) ohi den banda bat janzten du.\nEskuan, Zuberoako bandera darama, gorria eta urrezko lehoiarekin, musikaren arabera astintzen duena. Esan behar da, bandera astintze hori kalejiretan, barrikadako pausuan eta muxikoetako lurretiko pasuetan egiten duela, baina airezko pausu zailak egiterakoan, bai bakarrik edo beste Aintzidariekin batera, bandera albo batean lotzen du, eskua gerriaren parean, pausuak hobeto egin ahal izateko.\nBeste Aintzindariek ez bezala, ez darama zangozorrorik, ezta belaunetaraino prakak. Beste momentuan, agian hurbilago, sartutako pertsonaia delako seinalea ote?\nHerellek 1914. urtean deskribatzen digun jantzia ez da oso ezberdina: "txapela urdina hirukoloreko intsignia batekin ezker aldean; oihal beltzeko jaka, zilarrezko galoiekin apainduta; bularralde urdina, zilarrezko galoiekin eta urrezko perlekin apainduta; praka beltza. Bandera txikia, metro erdikoko aldea duena, haren hitzetan "aintzinean zuria zen urrezko lirio loreekin, eta gaur egun hirukolorekoa da urrezko bandekin apainduta".\nA. Chahok 1855. urteko lanean ez dakar Entseinariaren inolako deskribapenik. Pertsonaia berriagoa delakoaren seinalea ote?.\nMende erdi geroago, G. Herellek bai deskribatzen duela pertsonaia hau. Hala ere, herrialdeen artean ezberdintasun garrantzitsuak daudela dio, bai kokapenean zein eginkizunean, Behe-Zuberoan ez omen duela dantzatzen zehaztuz.\nHortaz aparte, Herelleri jarraituz, Entseinariak ez omen zuen Godaleta dantza egiten, beste lau Aintzindari aipatzen baititu soilik.\nBaliteke, Herelleren denboran Entseinaria Maskaradetan berriki sartuta balego, haren papera zeharo definiturik ez egotea, eta horrek azaldu lituzkela berak ikusitako ezberdintasunak.\nAintzindarien partaidea izanik, Entseinariak talde honek egiten dituen dantzetan parte hartzen du: muxiko edo jauzietan (ostalersa, aintzina phika, moneinak, xibandriak...), Aintzindariei erreserbatutako borobilean dantzatzen du; beste dantza berezietan: Gabota, Godaleta edota Braletik Jauzian bere lekua dauka, talde osoarekin edo bakarka dantzatuz.\nAintzindariekin egindako dantzez aparte, bi dantzetan egiten duen paper berezia aipatu behar da:\nBarrikadetan (bai goizekoetan eta bai arratsaldean plazan sartzerakoan) berari egokitzen zaio " Entseinariaren Puntia " egitea, non pausu batzuk ematen bait ditu beste Aintzindariek egindako bi lerroren artean.\nBranlian, Jauna eta Laboraria sokaren hasiera eta amaieran jarrita dauden espazioaren erdian kokatzen da. Leku horretatik dantzaren mugimentuak zuzentzen ditu.


Hegazkin txartelen jaitsiera latzaren ondorioz, ibilbide eta erabileren maiztasunak biderkatzeak eraginiko kutsadura ere izugarri areagotu da\n/imgs/20070701/img.medio-ambiente.01.jpgInork ez dio planteatu bere buruari toki batetik bestera joateko hegazkina maizegi erabiltzen duela. Alderantziz, garraiobide hori geroz eta jende gehiagok darabil, hegazkinaren erabilera egunetik egunera haziz doa eta txartelaren prezioa geroz eta txikiagoa da. Hegaldien trafikoaren eta eskaintzen biderkatze horrek, gainera, milioika jenderen erosotasun eta mugikortasun handiagoak ekarri ditu. Etekin horiek, ordea, badute prezioa, garesti-garestia, inguruneak eta ozonozko geruzak ordaindu beharko dutena, hegazkinen gehiegizko erabilerak eragin dituen kutsadurak larriki jota badaude ere.\nLondres eta New Yorken arteko joan-etorria egiten duen bidaiariak etxebizitza urte osoan berotzeko beharrezkoa den emisio-maila berbera sortarazten duela kalkulatu dute. Errealitate berri horren aurrean, Europar Batasuna bera ere hasia da erabakiak hartzen: 2006ko abenduan idatzi zuen arteztarauak hegazkinen eragin kutsatzailea murriztea du helburu. Europar Parlamentuan eta kide diren estatuetan onesteko dagoen arau hori aplikatzeak txartelen prezioan izango duen eraginaren ondorioz, tarifak hein batez garestitu egingo dira. Aditu batzuen iritziz, ostera, hegazkinek eragiten duten geroz eta kutsadura handiagoa saihestea bada kontua, neurri hori ez da aski. Kontuan izan, 1990 eta 2004 urteen artean, hegazkinek eraginiko negutegi efektudun gasak %87 ugaldu ziren eta, areago, Europar Batasunaren aurreikuspenen arabera, zifra hori bikoiztu egingo da 2020 urterako.\nHegazkin batek kutsatzen duena\nKarbono-dioxidoaren (CO2) guztirako emisioen %3 hegazkinek eragiten dute, Klima Aldaketaren aurkako Gobernu Arteko Batzordeak eginiko “Hegazkineria eta atmosfera globala” txostenean agertzen denez. Zati esanguratsua ez badirudi ere, kontuan izan dezagun zifra hori biderkatu egingo dela datozen 50 urteetan eta, areago, batzuen aurreikuspenek diotenez, emisio guztien %15 izatera iritsiko dira. Gogoan izan, gainera, CO2 gasa atmosferan ehunka urtez egon daitekeela. Horregatik, beste sektore batzuetan emisioak murrizteko egiten ari diren ahaleginak alferrikakoak izatea lor lezake aire trafikoak eragiten duen kutsadurak.\nCO2 horrez gainera, negutegi efektudunak izan arren, %3 horretan sartuak ez dauden bestelako gasak ere igortzen dituzte hegazkinek, hala nola oxido nitrikoa eta nitrogeno-dioxidoa. Hauek troposferan (atmosferako behereneko geruzetan) ozono-kontzentrazioa areagotu egiten dute eta horrek, noski, osotasuna berotzen laguntzen du. Ur-lurruna ere igortzen dute hegazkinek: lurrun horrek aparatuak uzten duen uhera osatzen du eta horrela osatzen dira zirrus motako hodeiak. Esan gabe doa uherek eta zirrus horiek planeta berotzea errazten dutela. Amaitzeko, hegazkinek emititzen dituzten sulfato partikulek eta kedarrak ere hodeiak osatzen laguntzen dute.\nGas horien efektuez ziurgabetasunik baldin badabil ere, klimaren baitan denek eragina daukatela egiaztatu da dagoeneko. Horregatik, hegazkinen inpaktua horien CO2 gasen emisio hutsarena baino bi, hiru eta lau aldiz handiagoa dela kalkulatu da. Europar Batasunak emaniko datuen arabera, Europako industri sektore zenbaitek (altzairugintza edo birfindegiak, adibidez) baino kontinentearen gainetik hegan dabiltzan hegazkinek negutegi efektudun gas gehiago igortzen dituzte.\nKezka latza beste bat da, alegia, orain artean behintzat kutsadura hori geldiarazteko modurik aurkitu ez izana, nazioarteko hegaldietako emisioak Kyotoko Protokolotik at propio utzi dituztelako (horrenbestez, estatu barneko hegaldiak bakarrik sartu dira horretan), nahiz eta Araudi horrek herrialdeen araberako emisioen murrizpenak xedatuak ditu eta, oraingoan, Nazioarteko Hegazkingintzaren Erakunde Zibilari (NHEZ) emisioak urritzea erraztuko luketen egintzak egiten hasteko “gonbit egin zion.”\nEgundaino, NHEZ erakundeak ez du urratsik egin bide horretan, aire-konpainia berrien agerpen ia masiboak eta txartel merkeen eskaintza itzelak aspaldi honetan hegaldien kopurua biderkarazi egin duten arren. Hazkunde horretan, sektoreak atera dituen abantaila fiskalak ere lagungarri izan dira: abiazioa BEZ eta erregaien gaineko zergak ordaintzetik salbuetsita baitako. Orain dela mende erdia baino gehiago, nazioartean harturiko hitzarmen batean datza erregaiengatiko zergarik ez ordaintzearen arrazoia: itun haren bitartez, nazioarteko airetiko merkataritza sustatu nahi zen-eta.\nJoan den abenduan hegazkinen emisioak kontrolatzea proposatu zuen Europar Batzordeak baina horretarako idatzi den arteztaraua estatu kideek eta Europar Parlamentuak onetsi behar dute. Arteztarau horrek 2011 urtetik aurrera Komunitate osoko hegaldien gaineko kontrola ezarriko du eta 2012tik aitzina Europar Batasunean lur hartu edo aireratzen diren nazioarteko hegaldi guztien gainekoa. Aurrerantzean aire-konpainiek, emisioen merkataritza-sisteman sarturik, onartutakoa baino gehiago kutsatzen badute ordaindu beharko dute. Horrek esan nahi du emisio-eskubide mugatuak izango dituztela (beraz, gehieneko hegaldi kopurua ere bai) eta muga hori gainditzen duten konpainiek, bietako bat: edo isuna ordaindu beharko dute edo “gainerako” emisio-eskubideak enkanteetan erosi beharko dituzte, gasen emisioa murrizteko helburuz honelako neurriak aplikatzen dituzten gainerako ekonomi sektoreetan jazotzen den legez.\nNeurria ez da aski\nArteztarau hori dela eta, konpainiek protesta egin dute, ikuspegi ekonomikotik kaltegarri gertatuko zaielako. Halaz ere, Europar Batasunak aurreikusten duen bezala, enpresek enkanteetan erositako emisio-eskubideen kostua bakarrik ezartzen badute txartelean, honen prezioa 1,8 eta 9 euro artean soilik garestitu beharko litzateke 2020 urtera arte. Hainbat talde ekologista -hala nola Britainia Handiko Hegazkinak eta Ingurugiroa Federazioa, irabazteko asmorik gabeko erakundea- kexu daude Europar Batasunak industriaren presioaren aurrean amore eman duelako eta hegazkineriaren hazkuntza ikaragarria horren azkar biderkatzea galarazteko eskasa delako. Oraindik ere garaiz geundeke, erakunde britainiar horren iritziz, aire-industriak urtetan etekin eskergak ateratako zerga-salbuespenak suntsitzeko. Federazio horren kalkuluen arabera, erregaiaren gaineko zergen salbuespenak bakarrik aire-industriari 35.000 milioi euroko aurrezkia eragiten dio.\nBestetik, balizko prezio-gehikuntzak emisio-eskubide horiek garestitzearen ondorio diren jakingo ote du kontsumitzaileak? Europar Batasunak ohartarazia du: doako emisio-eskubideek ez dutela zertan eragin txartelaren kostuaren igoerarik, enpresari bat ere kostatzen ez zaizkiolako. Motibo horrengatiko tarifen igoera gertatuko litzateke baldin eta enpresak enkantean esleitu zaizkion eskubideak baino gehiago erosi beharko balitu, ez bestela.\nHalaz ere, aspektu hori gertutik jarraitzea ez da kontu samurra izango, prezioak arautzen eta tarifen igoerak ondorioztatuko duten kontzeptuak zehazten dituen legeriarik ez baitago. Talde ekologistek diotenez, kasu honetan kontu behinena da aire-konpainiei monopoliozko akordioak izenpetzen eta, horrekin batera, txartelen prezioa altxatzen galaraztea.\nAbiadura handiko trenak eta gasen emisio-kupoiak\nAire-trafikoaren neurrigabeko hazkuntzaren problema ez du eragiten urtean behin hegaldi bat kontratatzen duen pertsonak, hegazkina era jarraituan eta premiarik gabe darabilenak baizik. Hori galarazteko proposatu diren soluzioen artean, Europar Batasuneko distantzia laburreko hegaldiek egiten dituzten ibilbide guztiak abiadura handiko trenek egin ditzaten proposatu du Hegazkinak eta Ingurugiroa Federazioak.\nBeste hainbat erakundek neurri gisara iradoki du hegazkin-txartela erosten duen herritarrak borondatez gasen emisio-kupoiak erostea: ekimen honi esker erabiltzaileak kontzientzia hartuko luketen arren ez dago bat ere garbi -dio Airport Watch talde ekologisten erakundeak- horrek hegaldietako CO2 itzurtzeko balioko duen. Horregatik Airport Watch-ek aire-industriari erregaien gaineko zergen salbuespena suntsi dadin exijitzen dio eta, bide batez, herritarrari eskatzen dio hegazkin horiek benetan hartu behar dituen edo bidaia trenean egin dezakeen plantea dezan.\nEsate baterako, bilera bakarra programatua daukan lan-bidaia egitea bada kontua, ez litzateke posible bideo-konferentziaz aritzea? Nola saihestu gizartearen “hegazkin-morrontza” hori, etengabe hegaldi merkeak eskaintzen badira, edo nola eskatu garapenean dabiltzan herriei kutsadura horri uko egin diezaiotela, geuk egiten ez badugu? Horiek dira erakunde honek jaurti dituen itaunetako batzuk.


"Aukeran, nahiago dut dantza tradizionala" — dantzan.eus\nHemen zaude: Hasiera › Hemeroteka › "Aukeran, nahiago dut dantza tradizionala"\n"Aukeran, nahiago dut dantza tradizionala"\n1 Dantza talde bat eta 50 urte, ez da, ez, urteurren makala. Eibar aldean dantzak jarraitzaile asko al du IZENIK GABE..\nDantzak jarraitzaile asko Zenbat da asko Asko dituen edo ez erantzutea zaila da, baina inoiz ez da aski. Dantza eskolaren ekitaldietan jende asko biltzen da, haurren gurasoak, aitona-amonak, osaba-izebak Horrek ez du esan nahi jarraitzaileak direnik. Ea Saria bete dantza 50. urteurreneko ikuskizunean antzokia betetzen dugun.\n2 Taldearen sorrerako kezka horiek gaur egun zertan dira Zaletasuna eta parte-hartzea asko aldatu dira TTIKi ARRAIOTZ.\nGaraiak asko aldatu dira eta hasieratik hona taldean aritu den jendea oso ezberdina da. Gaur egun, talde gaztea daukagu; lanean ari dira batzuk eta beste asko ikasleak gara. Zaletasun berak batzen gaitu eta, dantzaren aitzakian, lagun talde polita osatzen dugu.\n3 Zer iruditzen zaizkizu Kukai, Aukeran eta halako taldeak JOKIN.\nBeste dantza estilo bat egiten dute talde horiek. Ikuskizun bikainak egiten dituzte eta primerako dantzariak dira benetan, eta lortzen dituzten emaitzak, ezin hobeak. Ongi iruditzen zait dantza mota hori ere lantzea, azken finean euskal dantzak beste era batera bizitzeko aukera ematen dutelako. Hala ere, aukeran, nahiago dut dantza tradizionala.\n4 Dantzan ibiltzeaz gain, txikienei dantza irakasten ere ibiltzen omen zara. Zelan haurrekin Nahi adina mutil ba al duzue edo futbolak indar handiagoa dauka IRAKASLE.\nBai, gure entseguak egiteaz gain, dantza eskolan klaseak ematen ditut. Aurten hamabi urteko neska talde bati ematen diet klasea. Azken urteetan taldearen kopurua murrizten joan da. Beraz, esan daiteke mutilen talde gutxi daudela eta gero eta gehiago direla dantza ingelesagatik, dantza garaikideagatik edo futbolagatik uzten duten neskak ere. Baina, bai, orokorrean gustatuko litzaigukeen baino mutil gutxiago dugu taldean.\n5 Nola ikusten duzu dantzaren etorkizuna Harrobirik badugu\nGaldera hori dantzari bati eta dantzarekin zerikusia ez duen beste norbaiti egingo nieke. Nik edalontzia erdi beteta ikusten dut, edo ikusi nahi dut behintzat. Gaur egun dantza eskolan haur kopuru polita daukagula esan daiteke, baina haurrak, koskortzen joan ahala, dantza alboratzen joaten dira. Hala ere, azpimarratuko nuke badaudela gure herriko tradizioarekiko interesa pizten zaien eta ikastaroetara etortzera animatzen diren gazteak. Azken finean, euskal kulturan dantzaren presentzia zabala da festetan, erromerietan; eta askori gustatzen zaie musika entzun eta fandango eta arin-arin bat dantzatzen jakitea.\n6 Euskal Herritik jalgi gabe, hemen dantzaren profesionala izateko modurik badea Zuk zer uste duzu EDORTA.\nNik dantza afizio moduan daukat eta ez dut inoiz pentsatu eguneroko ogia dantzak emango didanik. Dantzak maila profesionalean nola dagoen ez dut asko ezagutzen, baina begi bistakoa da dantzatik bizi nahi izanez gero atzerrira joan behar duzula. Hemen ez dauka beste herrialde batzuetan duen indar bera. Beraz, Euskal Herrian dantzari profesionala izatea nahiko ilun ikusten dut. Poztuko nintzateke oker banengo!\n7 Uste al duzu gaur egun beharrezkoa dela dantza tradizionala garaikidearekin nahastea Berritu edo hil esaten dute askok. Kezka dantza taldean zein oinarri dituzue EUTSI HORRI VILLABONA.\nEz dut uste beharrezkoa denik dantza tradizionala garaikidearekin nahastea. Nire ustez, dantza tradizionala garai berrietara egokitzea ondo dago;dantza taldeen blogak, webguneak, bideoak;,baina horrek ez du esan nahi dantzaren muina aldatu behar denik. Alderantziz, urratsak, dantzak eta oro har koreografiak mantentzea da Kezkak egiten duena. Hori, tradizio berriak sortzearekin uztartuta. Arrateko Amaren Dantzak eta Koko Dantzak dira azken urteotan dantza taldean sortu ditugun usadio berriak, eta horiek sortzeko, tradizioa mantentzea da oinarri nagusietako bat. Hala ere, dantza tradizionala garaikidearekin nahasten duten taldeek egiten dituzten ikuskizunak asko gustatzen zaizkidala aitortzen dut, baina ez zait iruditzen dantza taldeak aurrera egiteko beharrezkoa izango duen zerbait denik dantza mota biak nahastea. Behar duten 3tik 2k dantza da lehendabizi baztertzen dutena.\n8 Nolako emanaldia eskainiko duzue azaroaren 15ean Zuentzat zer esan nahi du 50. urteurrena ospatzeak NESKA.\n50 urte erraz esaten da, baina ibilbide luzea da. Kontuan hartu behar da gaur egun dugun egoerak ez duela zerikusirik hasierakoarekin. Horregatik, esker hitzak besterik ezin ditugu izan orain mende erdi dantza taldea sortu zutenentzat. Ospakizun polita izango da datorren azaroaren 15ekoa. Azken urteetan Kezkarekin elkarlanean aritu diren hainbat talderekin batera, ikuskizun polita eskainiko dugu Eibarko Koliseo antzokian, eta berezia izango da. Gainera, urtea hasi zenetik, Koko Dantzak zirela, Yorkerako bidaia, Euskal Jaia, Dantzari Eguna, Arrate eguna ez dugu aukerarik izan urteurrena ganoraz ospatzeko. Beraz, datorren asteburuan izango dugu zita, 19:30ean.\nZer izan nahi zenuen txikitan Erretiratua. Zer da zuretzat dantza egitea Ez dut bizitza dantzarik gabe ulertzen. Zer gabe ez zara sekula etxetik ateratzen Orrazirik gabe. Dantzari baten izena ematera ausartuko zinateke Oier Araolaza. Azken urteotan lanean gogor aritu da gure herriko tradizioa biziberritzeko. Musika talde edo bakarlari bat Eibartarra izanda, Su Ta Gar. Eta kantu bat Itsasoari begira. Ikusi duzun azken filma One Flew Over the Cuckoo's Nest Milos Forman, 1975. Irakurri duzun azken liburua On Chesil beach Ian McEwan. Zerk alaitzen dizu eguna Abestiren batek edo... Eta tristatzen Hurrengo egunerako iratzargailua goizean goiz ipintzeak. Gogoan duzun dantza ikuskizunen bat Hnuy illa; uztailean ikusi nuen, Elorrion. Miresten al duzu inor Abel Barriola. Amets bat Esango banu, ez litzateke beteko, ezta .


Gorka Alvarez eta Sara Pagola Denak Bat Euskal Etxeko lagunekin bilduta\nArgentinara lehendakari legez egingo duen lehenengo bisita ofiziala izango du Iñigo Urkulluk. Euskal Aste Nazionaleko programan parte hartzeaz gain, elkarretaratzearen baitan antolatuko den Latinamerikako Euskal Gizataldeen Kongresuarteko Bileran ere izango da Lehendakaria. Argentinako Euskal Aste Nazionala urriaren 29tik azaroaren 4ra arte izango da aurten.\nMar del Plata, Argentina. 75 urte beteko ditu uztailean Denak Bat Euskal Etxeak eta euskal argentinar gizataldearen urteroko jai handiena antolatzen ospatuko du. Eta Euskal Aste Nazionalaren egoitza izatea ohore txikia balitz, Iñigo Urkullu Lehendakariaren bisita ere jasoko dute mardelplatatarrek.\nDenak Bateko presidente Asier Iriberrik EuskalKultura.com-i azaldu dionez, “martxoan ni neu bertaratu nintzen Gasteizera, Lehendakaritzara, Iñigo Urkullurentzako Euskal Asterako gonbitea eramatera. Eta joan den astean Gorka Alvarezek eta Sara Pagolak ekarri ziguten baiezko erantzuna, etorriko dela Mar del Platara”.\nBidaia hau Urkullu Lehendakariak Argentinara egingo duen lehenengo bisita ofiziala izango da 2012an kargua hartu zuenetik. Eta Euskal Aste Nazionalaren baitan, Latinamerikako euskal etxeen ordezkariak bilduz, Kanpoan diren Euskal Gizataldeen VII. Mundu-Batzarrari begira Jaurlaritza bera prestatzen ari den Euskal Gizataldeen Kongresuarteko bileran ere hartuko du parte Urkulluk.\nGogora dezagun Argentinako 2018ko Euskal Aste Nazionala Mar del Plata hirian izango dela, Buenos Aires hiriburutik 400 kilometrora. Urtero bezala, astebete luzatuko da ekitaldia, aurten urriaren 29tik azaroaren 4ra bitartean; ekintza nagusiak, hala ere, asteburu aldera bilduko dira, ordezkaritza gehienak iristen direnean.


martxoa, 2012 | Eingo al deu?\nOrgasmoa kirola praktikatzean\nKategoria 1, etiketak ikerketa, orgasmoa, 26 martxoa, 2012 egilea Alaitz Artozabal.\nGorputz hizkuntza sexu-harremanetan\nKategoria 1, etiketak Aholkuak, emakumea, harremanak, plazerra, 24 martxoa, 2012 egilea Alaitz Artozabal.\n“Zer egin dezakegu sexu harremanetan kondoia hainbeste ez mugitzeko?\nKategoria Aholkuak, Eguneko informazioa, etiketak kondoia, sexua, tamaina, zakilak, zalanzta, 21 martxoa, 2012 egilea Alaitz Artozabal.\nMutilak ohean txora-txora eginda uzteko aholkuak\nKategoria Aholkuak, etiketak EMAKUMEAK, OHEAN, sexua, 20 martxoa, 2012 egilea Alaitz Artozabal.\nMaitemintzea = Lagunak galtzea?\nKategoria 1, etiketak bikoteak, ikerketa, Maitemindu, 17 martxoa, 2012 egilea Alaitz Artozabal.\nLotsatientzako jarrera sexualak\nKategoria Aholkuak, etiketak Aholkuak, postura, posturak, 12 martxoa, 2012 egilea Alaitz Artozabal.\nZer da ‘sexu zikina’?\nHala ere, errealitatea topiko honetatik oso urruti dago emakume askorentzat ere, ‘sexu zikina’ oso erakargarria delako.\nBaina, zeintzuk dira ‘sexu zikina’ izateko erabiltzen diren praktikak? Sex shop delakoetan saltzen dituzten joko ugari abiapuntu aproposak izan daitezke. Esaterako, karta-joko sexualak. Horrekin batera, oso arrunta izaten da argot sexuala erabiltzea eta bikotekideari gauza gordinak esatea. Geroago ohean egingo dioguna zehazki deskribatzea gure bikotekidea berotzeko modu bat izan daiteke, beti ere, era iradokitzaile batean egiten dugunean.\nHorrelako praktika sexualak izan aurretik, beharrezkoa da bikotekideen arteko komunikazioa. Azken finean, biek egon behar dute eroso egoerarekin. Gainera, gerta daiteke bikotekideek ‘sexu zikintzat’ ulertzen dutena ezberdina izatea eta komeni da edozer probatu aurretik bestearen iritzia jakitea. Halaber, oso mesedegarria izan daiteke bion fantasiak partekatzea harreman sexual atsegingarriagoak izateko.\nKategoria 1, etiketak fantasiak, PASIOA, plazerra, sexua, 10 martxoa, 2012 egilea Alaitz Artozabal.


Tokian tokiko sinesmenen arabera tradizio eta legenda desberdinak egozten zaizkie. Euskal Herriko zenbait lekutako tradizioaren arabera trikuharri eta harrespilak, mairuek eginak dira; horregatik, mairu-baratze esaten zaie.\nOraingo euskal mitologian, bataiatu gabeko haur eta paganoei ematen zaie izen hori. Sorginek maiz, mairuen beso-hezurrak argi-suzi gisa erabiltzen zuten akelarretan, hauek, dohain bereziak ei zituztelako --adibidez, lo sakona eragitea hezurrak pizten diren etxeetan--\nElduaingo itzain batek neskame hartu zuen arrazaz jentila zen emakume bat. Halako batean, mezulari jentil bat azaldu zen itzainaren etxean eta Kurri-Kurri hil zela esan zion neskameari. Hau, berria entzun bezain pronto hegan abitu zen, nonbait, Kurri-Kurri hezurduraren bila.


Urtarrilak 30, Greba Orokorra. Gutxieneko zerbitzuak Bilbo eta Gasteizko Lehiatiletan. - Autobuses la Unión\nHome Berriak Urtarrilak 30, Greba Orokorra. Gutxieneko zerbitzuak Bilbo eta Gasteizko Lehiatiletan.\nUrtarrilak 30, Greba Orokorra. Gutxieneko zerbitzuak Bilbo eta Gasteizko Lehiatiletan.


Teknopataren txokoa > Zi-Fi\nZientzia-fikzioa… izugarri maite ditut martzianitoak!!!\nAmazon Prime Video probatzen ibili naiz asteburuan, eta telesail ukroniko honekin egin dut topo: eta Estatu Batuek bigarren mundu gerra galdu izan balute?\nThe 100, telesaila liburua baino hobea denean\nZientzia-fizkziozko telesail txukun samarra aurkitu dut Netflixen hilabeteko doako proban ;-)\n2012ko Iron Sky filmaren arrakasta ikusita, egileak bigarren atala egiteko diru eske dabiltza...\nZer telesail ikusi?\nSeguru inoiz edo behin gertatu zaizuela: telesail on bat ikusteko gogoekin zabiltzate, baina ez dakizue zein aukeratu. Trantze horretan ei dabil egunotan Makilakixki jauna, esaterako. Egoera bereziki larria izan …\nAnna vs. Diana (bigarren saioa)\nDakizuenez, duela aste pare bat hasi dira ematen Estatu Batuetan Vren “remake”-a. Aurreko batean hemen utzi nizuen Diana supergaizto klasikoa eta Anna berriaren arteko konparazioa. Oraingoan, hura osatzeko beste …\nQwiki izeneko webgune berriak ahozko erantzun multimediak ematen dizkigu informazioa eskatzen diogunean. Garai bateko zientzia fikziozko 'konputagailuek' bezalaxe!


Komunikaziorako dohaina duen Medikuntzako ikaslea - Info - UPV/EHU\nInprimatu Komunikaziorako dohaina duen Medikuntzako ikaslea\nIñigo Arroyok ahozko komunikazio onenaren bigarren saria eskuratu du Nafarroako Unibertsitatearen Ikasleentzako Onkologia Kongresuan\nLehenengo argitaratze data: 2019/04/24\nIñigo Arroyo, UPV/EHUko medikuntza ikaslea odontologia kongresuko aurkezpenean.\nHogei unibertsitatetatik etorritako 300 ikaslek baino gehiagok parte hartu dute aurten Nafarroako Unibertsitateak antolatutako Ikasleentzako XV. Onkologia Kongresuan. Iñigo Arroyo Medikuntzako bosgarren mailako ikaslea da UPV/EHUn eta lehen aldiz hartu du parte, hizlari gisa, Estatuan garrantzitsuena den eta nazioartean garrantzitsuenetakoa den mota honetako hitzorduan.\nUPV/EHUko ikaslea edizio honetako bigarren komunikatzaile onena izendatu dute, ahozko beste hamaika komunikaziorekin lehiatu ondoren, eta pozik dago emaitzarekin. “Epaimahaia diziplina anitzekoa zen eta oso maila zientifiko handikoa (onkologoak, anatopatologoak), eta guztien artean Mariano Barbacid nabarmentzen zen, herrialde honetako ikertzaile garrantzitsuenetako bat”, azaldu du Arroyok. Biokimikari ospetsua kongresuan egoteak ardura erantsia ekarri dio. “Maila horretako pertsona bat nire aurkezpenaren lekuko izateak presioa eragin dit, baina, aldi berean, askoz gehiago motibatu ere egin nau”, esan du.\nHala ere, egindako ahalegina saritua izan den arren, Arroyoren ustez, jasotako aitormena baino askoz zabalagoa da izan duen esperientzia: “Asko ikasi dut Erradio Onkologiako zerbitzuan egotean eta lantaldea ondoan izatean, eta hori guztia nirekin eramango dut. Alderdi klinikoarekin harreman handiagoa izan dut, eta horrek aukera eman dit Alfonso Gómez Iturriaga doktore eta irakaslearekin ikertzen eta lanean aritzeko”.\nUPV/EHUko irakasle horrek Gurutzetako Ospitaleko Irakaskuntza Unitatean irakasten du –hango ikaslea da Arroyo–, eta berak animatu zuen Medikuntzako ikasle gaztea Nafarroako Unibertsitatearen Kongresura aurkeztera. “Haren laguntzarekin aukeratu nuen prostatako minbizirako erresonantzia magnetikoaren bidezko diagnostikoaren gaia”, adierazi du Arroyok.\nKongresu horretan parte hartu ondoren, Iñigo Arroyorentzat are nabarmenagoa da Medikuntzan, gero eta diziplina anitzekoagoa eta zeharkakoagoa den aldetik, zabalkundea funtsezkoa dela; izan ere, “patologiei askotariko ikuspegietatik heltzen zaie; horrenbestez, gure lana zientzia komunitatearekin partekatzea ezinbestekoa da, nahitaezkoa, eta hala egin beharko dugu etorkizuneko medikuek”. Hala ere, onartzen du balitekeela zabalkundeak aparteko ahalegina eskatzea, eta “Medikuntzako karrera gogorra da, eta ez du beste ezertarako astirik uzten. Kongresuetako trukeak, ordea, oso onuragarriak dira, gure diziplinaren beste arlo batzuk ezagutzeko parada ematen digutelako”.


Nola eragotzi zure ordenagailua edo mugikorra udan berotzea | Azkue Fundazioaren Egunkaria\n2021(e)ko abuztuak 26\nEuskal Herriko uda berantiarrean zure mugikorra edo ordenagailua ez berotzeko zenbait aholku argitaratu ditugu.\nGailu elektronikoen eta beroren arteko harremana nahikoa txarra da, eta jasan dezaketen beroaren mugara iritsiz gero, funtzionatzeari utz diezaiokete. Halaber, tenperatura handiegiek aparatuen bizitza laburtu ditzakete, mugikorrak, tabletak edo ordenagailuak izan. Bada, udazkenera kalte teknologikorik gabe iristeko honatx aholku batzuk:\nZure gailu elektronikoek banpiroak balira bezala eguzkitik urrun egon behar dute. Mugikorra eguzkitan uzten baduzu, seguruenik hondatu egingo da. Horrekin batera, bai mugikorrek, bai tabletek itzaltzeko sistemak aktibatzen dituzte, tenperatura-muga jakin bat gaindituz gero. Beraz, eguzkipean erabiltzen badituzu, bizitza laburtzeaz gain, ezin izango dituzu tarte luzez erabili.\nZorroak beroa ematen die\nGero eta mugikor aurreratuagoak eta garestiagoak egiten dituzte, ondorioz, geroz eta zorro hobeekin babesten dira. Kontua da fabrikatzaileek karkasak diseinatzen dituztela beroa disipatzeko, eta funtzio hori egiteari uzten diote zorro bat jartzen zaienean. Gauza bera gertatzen da eramangarrietako eranskailuekin eta biniloekin: hozte sistemak oztopatzen dituzte.\nKargatu mahai baten gainean\nGomendio horrek ordenagailu eramangarrietarako ere balio du. Mugikorra kargatu behar baduzu, jarri beti gainazal fresko batean, kargatzeak berak berotzen baitu terminala. Udan ordenagailu bat erabiliz gero, eramangarria bada, jarri gainazal hotz batean edo kanpoko aireztapen-euskarri baten gainean. Ez kargatu inoiz hanken gainean edo oihalezko gainazal baten gainean aireztapen-zirrikituak estal baitaitezke.\nEz dago hozteko aplikaziorik\nTerminalaren tenperatura jaitsaraziko duten aplikazioak faltsuak dira. Onena bat-bateko prozesuak ixtea da, RAMa arintzeko eta bigarren mailako aplikazioak murriztea, pixkanaka telefonoaren tenperatura igotzen baitute.\nOnena eremu aireztatuak dira\nLeihotik sartzen den airea oso onuragarria da eramangarrientzat; beraz, leku aireztatuetan mantendu behar dira.\nGogoratu hautsa ordenagailuaren barruan ere sartzen dela, eta haizagailuak oztopa ditzake ordenagailua kiskali arte. Ez ahaztu noizean behin irekitzea, ondo garbitzeko.\nAldatu ore termikoa\nOre termikoa funtsezkoa da disipatzaileak prozesadorearekin harreman ona izateko eta haren karga termikoa arintzeko. Urte batzuk dituen ordenagailu bat baduzu, oso litekeena da ore hori lehor egotea eta bere funtzioa ez betetzea. Horrek eragin zuzena du ordenagailuaren tenperaturan.


Historia eta sistema politikoa: 200 urte inguruko erakunde batek zeresan asko ematen du.\nHistoria eta sistema politikoa\nEgun bat Senatuan\nZer da eta zer egiten du?\nIrene eta Dodo\n200 urte inguruko erakunde batek zeresan asko ematen du.\nHistoria garaikideko Espainiako lehen konstituzioa 1812koa izan zen.\nEspainiaren subiranotasuna aldarrikatu zuen eta bozkatzeko eskubidea aitortu zien gizonei. Emakumeei, berriz, 1931n aitortu zieten.\nBotereen banaketa, ganbera bakarreko parlamentua (Gorteak) eta errege bat ezarri zituen. Erregeak eskumen asko zituen, baina ez zen botere guztien iturri, lehen ez bezala.\nKonstituzio hau eta 1931koa indarrean izan ziren bitartean, Espainiako Parlamentua ganbera bakarrak osatu zuen.\n1834 eta 1923 artean, bi ganberak osatu zuten Espainiako Parlamentua.\n1834an Errege Estatutuak bi ganbera ezarri zituen lehen aldiz Espainian: “Estamento de Próceres” edo “Handikien Estamentu” zelakoa (Goi Ganbera) eta “Estamento de Procuradores” edo “Prokuradoreen Estamentu” zelakoa (Behe Ganbera).\n1837ko konstituzioa indarrean sartu zenean, Goi Ganbera Senatua bihurtu zen.1845eko, 1869ko eta 1876ko konstituzioek izen berari eutsi zioten.\nXIX. mendean, Senatuaren osaera jatorriaren edo errege-erreginen izendapenen araberakoa zen. Errege-erreginek aristokraten, administrazioko, Elizako eta Armadako kideen eta errentarik handienak zituztenen artetik izendatzen zituzten senatariak.\nXIX. mendean, behin baino gehiagotan aldatu ziren subiranotasuna non zetzan eta erakunde bakoitzari (errege-erreginei, Parlamentuari, Gobernuari...) zer eskumen zegozkion erabakitzeko irizpideak.\nGaur egun indarrean dagoen konstituzioa 1978koa da, eta xedatzen du Espainiako herrian datzala nazioaren subiranotasuna eta handik sortzen direla Estatuaren botereak.\nEspainia zuzenbideko estatu sozial eta demokratikoa da:\nZuzenbideko estatua da, herritar guztiak daudelako legeak betetzera behartuta eta legeak betetzea bermatzen dutelako auzitegiek.\nSoziala da, botere publikoak gizarte bidezkoagoa lortzen saiatzen direlako.\nDemokratikoa da, herritarrek ordezkariak hautatzen parte hartzen dutelako.\nBalio nagusiak askatasuna, justizia, berdintasuna eta aniztasun politikoa dira.\nGaur egun indarrean dagoen konstituzioa 1978koa da, eta bi zatitan banatuta dago:\nOinarrizko eskubideak eta betebeharrak.\nIkusi zein diren Espainiako sistema politikoaren barruko erakunde nagusiak.\nEstatuburua da. Monarkia parlamentario gehienetan bezala, oso ordezkari garrantzitsua da, baina ez du gobernatzen.\nParlamentua (Gorte Nagusiak). Diputatuen Kongresuak eta Senatuak osatzen dute.\nEspainiako herria ordezkatzen du, Estatuaren botere legegilea erabiltzen du, Estatuko aurrekontuak onartzen ditu eta Gobernuaren lana kontrolatzen du.\nDiputatuen Kongresuak Gobernuko presidentea hautatzen du.\nPresidenteak, presidenteordeek eta ministroek osatzen dute.\nGobernuko presidente bihurtu aurretik, Diputatuen Kongresuak baiezkoa eman behar dio erregeak proposatzen duen hautagaiari. Diputatuen Kongresuko kide gehienen babesa lortzen duenean, erregeak presidente izendatzen du hautagaia. Ondoren, presidenteordeak eta ministroak izendatzen ditu presidenteak.\nGobernuak barne- eta kanpo-politika, administrazioa eta defentsa zuzentzen ditu.\nKonstituzioa eta legeak betez jardun behar du betiere.\nEpaitegiak eta auzitegiak\nJustizia administratzen dute, epaitu eta erabakitakoa betearazi egiten baitute.\nEpaileak eta magistratuak independenteak dira, eta legeak bakarrik bete behar dituzte.\nBotere publiko guztiek Konstituzioa errespetatzen dutela ziurtatzeko, bada Konstituzio Auzitegia.


Irratiak saltzen hasi eta etxetresna elektrikoen denda jarri - Ahotsak.eus\nIrratiak saltzen hasi eta etxetresna elektrikoen denda jarri\nIrratiak saltzen hasi eta etxetresna elektrikoen denda jarri
Irratiak saltzen hasi zen eta andregaiak ere laguntzen zion. Garai hartan, irrati-nobelak oso modan zeuden eta horri esker irrati asko saldu ahal izan zituen. Azkenean, etxetresna elektrikoen denda jartzea erabaki zuen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AND-027-026 kodeko bideoa nahi duzula aipatzea: ahotsak@ahotsak.eus\nIrratiak saltzen hasi zen eta andregaiak ere laguntzen zion. Garai hartan, irrati-nobelak oso modan zeuden eta horri esker irrati asko saldu ahal izan zituen. Azkenean, etxetresna elektrikoen denda jartzea erabaki zuen.\nGaia(k): Lanbideak » Negozioak, dendak , Herria, azpiegitura » Berrikuntzak » Aparatuak, objektuak\n- Geo saltzen nitun ta ematen ziaten, "un tanto por ciento", ya ordun geo zea andregaia eo ya bastante zeatuta ta honek beak'e laundu ziten zeatzen, andriak. Han bee ingurun ta hola ta.\n- Radiyuak saltzen?\n- Bai, andriak esan "aizue, radiyua nahi det". Lehen esan dizuetena sekulako zea bazan ordun nobelakin eta, atsaldian, zea hiruretan jendia hasi [huan] ta jende asko zea, hemen radiyua baldin banakan aldemeneko andria honea radiyua aitzea. Horrek "ya" ikusten zitun ta "aizan, zertako jun behar den horrena radiyua aitzea?" "radiyua nei zeak Martinek, nobiyuak saltzen dixkin radiyuak ta harek ekarriko din radiyua. Ta gaiñea, igual emango din zea, esto, sei hillabitian patzeko igual emango din sei hillabete". "Bai’". "Ba bai, ezer zeatu gabe".\n- Radiyo pilla salduko zenuen ordun?\n- Jode, ikearri saldu, asko e, asko.\n- Ordun "zinea juteko ta're?\n- Joe, ordun zinema, ordun joe ordun nitzan "el más rico del pueblo" esaten dan bezela, jode... (barre).\n- Ta hartatik hasi ta geo elektrizista?\n- Hortik hasita elektrizidadia. Geo jakiña, gauza zeatzen zijuan, eboluzionatzen, ta ni [...] etxetik etxea. Ta denda jarri behar dit, ta denda jarri. Ta denda jarri elektrodomestikuak. Ordun ez zeon, elektrodomestikoik ez zeon, baiño plantxa elektrikuak bakizu, plantxa elektrikuak zea plantxak zeak izaten zian berotu bihar zenunak txapan gaiñian. Geo elektrikuak, plantxa elektrikuak, hau dala hua dala, bonbillak, radiyuak, radiyuak eskaparaten ta hola.\nArraindunen belaunaldi ugari familian\nBaroja inprentaren historia II\nLehenengo telebistak: tabernetan\nSenarrak eta biek janari-denda jarri zuten\nLana: Realeko bulegoak eta arrantza


Oestera heldu berriak, orain 50 urte ateratako irudian (argazkia EEA)\nSeigarren edizioa du aurten Ameriketan artzain ibili ziren euskaldunen egunak eta mila lagun inguru bilduko ditu aurten Eugi eta Zubiri artean egingo den omenaldian. Erroibar eta Esteribar-ko artzainak dira aurtengo omenduak eta antolatzaileek 'Euskal Artzainak Ameriketan' elkarte sortu berria aurkeztuko dute. Egitarau mardula du jaiak, eta besteak beste, hango bizimodua nolakoa zen erakustea du helburu. "Egun oso hunkigarria da. Igoal 30 urte ikusi gabe zeuden lagunak bertan elkartzen dira", azaldu dio EuskalKultura.com-i antolakuntzan dabilen Fernando Goñi pilotariak.\nEugi, Nafarroa. Fernando Goñi pilotari nafarraren aita Ameriketan ibili zen artzain, bai eta osaba bat ere. Egun AEBtan bizi den beste osaba bat du eugiarrak, eta aitona ere Argentinan ibili omen zen. Aurtengo bilkura bere herrian egiten dela eta, buru belarri dabil Fernando eguneko egitarauaren antolakuntzan. 'Adiko Artzainak Ameriketan' du izenburua topaketak. "Aurten gainera oso edizio berezia izango da, elkartea sortu eta bertan aurkeztuko dugulako", azaldu dio EuskalKultura.com-i. "Asmoa egun honetaz gain, urtean zehar ere ekitaldiak eta ekimenak egitea da".\nZazpiehun lagunek izena eman dute jada Zubiriko polikiroldegian egingo den bazkarian parte hartzeko, eta Ameriketatik etorritako zenbait artzain ere espero dituzte antolatzaileek. "Gehienak nafarrak, eta Iparraldeko andana bat ere izaten da. Ameriketatik ere badatoz batzuk, gero eta gehiago. Oporrak egun honen arabera antolatzen dituzte", aipatzen du Goñik.\nEguneko egitaraua goizeko hamarretan hasiko da, Eugin, topaketako partaideei egingo zaien harrera ekitaldiarekin --"hamarretako moduko bat"-- eta ondoren meza eta omenaldia egingo zaie aurtengo protagonistei, Erroibar eta Esteribarreko artzainei. Mezan parte hartuko dute Auzperri abesbatzak eta 'Bankako Menditarrak' taldeak. Meza ostean herriko kaleetan animazioa, musika eta dantza, egongo da. Ondoren Eugitik Zubirira pasako da jaia.\n[Topaketaren afixa (argazkia EAA)]\nZubirin ardi kanpo batean bizitza zer nolakoa zen erakutsiko dute eta, Ameriketan artzainek egiten zuten bezala, lurrazpian ogia egingo dute. Zubiriko polikiroldegian argazki erakusketa egingo da eta, bazkaltzen hasi aurretik, Ameriketako aperitibo tipikoa prestatu eta zerbitzatuko da, high ball-a, whisky-z egiten den tragua. Bazkaria polikiroldegian egingo da, Francisco akordeoilariak eta Bankako Menditarrek girotuta, eta ondotik, erremonte partida jokatuko da.\n'Euskal Artzainak Ameriketan' elkartearen aurkezpena\nSeigarren edizioa duen bilkura hau Ameriketan artzain ibili ziren lagunen esperientzia zabaltzen laguntzen ari dela uste du Goñik eta elkarteak bide horretan beste aurrerapauso bat ekartzea espero dute antolatzaileek. "Gauza oso bereziak ari gara ateratzen; Esteribar aldean, adibidez, ia etxe guztietatik joanak dira Ameriketara", dio Goñik. Pilotariak AEBetako euskal diaspora zuzenean ezagutzeko aukera izan zuen orain bi urte, Bakersfielden pilota jokatzera joan zenean. "Aita eta ama ere etorri ziren eta oso polita izan zen, jende asko bildu zen eta giro ederra sortu zen", gogoratzen du. Larunbatean ere, giro berezia izango da, zalantzarik ez.\nLaura Igantzi lesakar amerikanoa lehendakari duen elkartea da 'Euskal Artzainak Ameriketan'. Elkartearen eta datorren asteburuko ekitaldien berri gehiago nahi duenak Facebook-era jo dezake, eta orri honetan saltseatu.\n'Euskal artzainak Estatu Batuetan: garai baten amaiera' hitzaldia emango du bihar Elkon Kent McDoo-k\nAmerikara joan ziren Artzainen Besta Elizondon igandean, 'Amerikarat gana, artzain doike!' lelopean\nPublikoa ere partaide Hiru Erreka Euskal Etxeko dantzarien kalejiran Tres Arroyoseko Gariaren 50. Jaian


Lasterketa mota berezi bat, non parte hartzen duten zaldi guztiak salgai jartzen diren. Prezioak programan azaltzen dira zaldiaren izenaren ondoan. Lasterketaren ondoren eskaintzak postontzi batean sartzen dira, jarritako preziotik gorakoak […]\nPista baten noranzkoa. Eskuinerantz edo ezkerrerantz izan daitezke. Zaldi batzuk hobeto moldatzen dira noranzko jakin batean. Ameriketan ohikoagoa da erlojuaren norabidearen kontrako noranzkoa. (Esp: Mano derecha/izquierda; Fr: Corde à gauche/droite; […]\nPistaren barrualdeko langek marrazten duten perimetroa. (Esp: Cuerda/Fr: Corde)\nZaldi arraza jakin baten genealogia-liburua.\nHelmugan bi zaldien arteko distantzia kalkulatzeko neurririk txikiena. Buru-erdi bat baino gutxiago. Helmugako epaileak fotofinisharen beharra izaten du distantzia hori eman dela ebazteko. (Esp: Nariz/Fr: Nez/Eng: Nose)\nBridaren korridore honek zaldiaren muturrari buelta ematen dio sudurraren gainetik eta ahokoaren posizioa ziurtatzeko balio du. (Esp: Muserola/Fr: Muserolle/Eng: Noseband)


Garikoitz Plazaola: «Jaurlaritzak ez du benetako informazioa eman» | Haria | IRRATIA\nGarikoitz Plazaola: «Jaurlaritzak ez du benetako informazioa eman»\nZaldibarko zabortegian izan den luiziaren ostean hiru egun hartu ditu Eguzki talde ekologistak hausnarkeketa egin eta bere iritzia plazaratzeko. Azaldu dute zantzu guztiek erakusten dutela ezbeharra zabortegiaren kudeaketa txarraren ondorioz gertatu dela. Garikoitz Plazaola taldeko kidea Naiz Irratian izan da.\nGarikoitz Plazaola. (Andoni Canellada/FOKU)\n«Zantzu guztiek hori esatera garamatzate». Patxadaz baina zuhurtzia handiz mintzatu da Garikoitz Plazaola Eguzki talde ekologistako kidea Informazioaren Harian. Iñigo Urkullu lehendakariak atzo eman zuen hauteskunde aurrerapena iragartzeko prentsaurrekoa. Kazetariek Zaldibarren gertatutakoaz ere galdetu zioten, batez ere lau egunean inolako adierazpenik egin gabe egotearen inguruan. Lehendakariak adierazi zuen fisikoki ezetz, baina lehen minututik egon dela gaia zuzenean jarraitzen. «Urkulluk berak jakingo du zergatik jokatu duen horrela. Ez da administrazio on baten adibide».\nOrokorrean informazio eskasia dagoela salatu du Plazaolak. «Argi salatu dugu gure ustez zabortegiaren kudeaketa txar baten ondorio dela gertatutakoa». Kudeaketa informatiboa aldiz oso enpatia gutxikoa izan dela adierazi du.\nEzbeharra gertatu ostean, langileak inolako babesik gabe aritu zirela gaineratu du. «Kontuan eduki behar duguu erregistroaren arabera hondakindegi horretan gai toxikoak zeudela, amiantoa kasu honetan, eta inork ez zuela ezer esan». Plazaolak ez du uste borondate txarrez egindako kontua denik baina desinformazioaren erakusle argia dela adierazi du.\n«Denek erreparoa dute gaiari heltzeko». Egoera kaotiko samarra dela adierazi du Plazaolak. Kutsadurari dagokionez jaurlaritzak jarri duen neurgailu mugikorraz zalantza agertu du, «kontua da zer neurtu behar den jakin behar dela». Gaineratu du hondakinen inguruan ere erabakiak hartu beharko dituztela nora eraman edo zer egin argitzeko.\nEgoerari buelta emateak denbora asko hartuko duela adierazi du Plazaolak. Eguzki taldeak aurrera begira zabortegia itxi egin beharko dutela uste du. «Horrelako zoritxar bat baliatu gauzak ondo egiteko».


estitxu - Komunitatea - uztarria.eus\nZuk, zuek, guk; herriak erabakiko dugu\n2016 abu 25 Azpeitia\nAzpeitiko EH Bilduko Estitxu Elduaien zinegotziak idatzitako iritzi artikulua da honakoa; Arnaldo Otegi inhabilitatzeko erabakia dela eta.\nErrespetua, bai, baina denontzat, eta baita kanpainan ere\n2016 abu 03 Azpeitia\nEstitxu Elduaien Uranga, Azpeitiko Udal Gobernuaren izenean, Jabier Altunari erantzunez.\nEskerrik asko neskak, galtzeari irabaztearen duintasuna emateagatik\n2016 mar 30 Azpeitia\nSailkapenean azkenak izan dira; ez dute mailari eustea lortu eta bi partida bakarrik irabazi dituzte. Gaur egun kirol emaitzak neurtzeko erabiltzen diren neurgailu hotz eta zorrotzak kontuan hartut...\n2016 ots 17 Azpeitia\nAlbiste ona da, inondik ere Udalak Foru Ogasunetik 147.000 euro jasotzea. Albiste ona, inondik ere, baina ez zerutik eroritakoa, ez eta gutxiago ere, beraz, ez gaitezen nahastu.\n2015 ira 30 Azpeitia\nOrdu eta erdi eskas behar dugu Azpeititik Bilbora joaten; ordu eta erdi eskas, Iruñera iristen; ordu eta erdi eskas, Gasteizera heltzen. Eta toki horietara erraz joaten gara, erraz iristen, ...\nLaugarrena geure egin eta libratzera\n2015 mar 26 Azpeitia\nEdmun Burke filosofo eta politikariak erabili zuen aurreneko aldiz Laugarren boterea terminoa. XVIII. mendea zen, eta prentsak gizartearengan eragiteko zuen ahalmena izendatzeko erabili z...\n2015 ots 19 Azpeitia\nEzin hobeak, primerakoak, berealdikoak, egundokoak, sekulakoak, bikainak. Horrelakoak dira superrak. Hala azaltzen dute hiztegi guztiek, hala dira hitzez.\nHautes urte, gari (azal) urte\n2015 urt 15 Azpeitia\nHasi dugu 2015a: erre ditugu iazko belar txarrak, eta piztu ditugu datorrenerako desio kandelak. Izen eta abizenez ere bataiatu dute jada urte berria: Argiaren Urtea izendatu du Unescok, eta egurre...\n2014 aza 27 Azpeitia\nUdaberria, 2007 urtea. Telebistaren aurrean nengoela, hantxe agertu zen Bruce Lee, eta "Be water, my friend" esan zidan, irribarre gaizto batekin (izan zaitez ura, lagun). Zuri-beltzeko irudia, 70e...\nBipolartasunaren ajeak. Eta ez.\n2014 urr 23 Azpeitia\nEszeptikoz inguratuta nago. Eta ez. Etengabe entzuten ditut "zertarako?", "alfer-alferrik ari dira", eta "horiek beti nahi dutena egiten dute" bezalakoak. Espainiako gobernuak abortuaren legea alda...\n2014 ira 18 Azpeitia\nLehen, oporretan, ondo pasatu edo deskantsatzen saiatzen ginen; orain, berriz, deskonektatzen. Hitz horixe da, hain justu, oporren bueltan gehien entzun eta esan dudana: "Deskonektatu al dun/k?". Z...\n2014 uzt 24 Azpeitia\nLehengo batean, Zarauztik Zestoara autobusean nentorrela gertatu zitzaidan. Eguraldi ona, eta hondartzatik bueltan nerabe mordo batekin egin nuen bidaia: autobusean geundenen artean, hamarretik bed...


Udazkeneko gomendioak: 0-3 urte | Ibaizabal\nUdazkeneko gomendioak: 0-3 urte\nNoiz argitaratua 2018/10/16\nIbaizabal argitaletxeak hamabi nobedade argitaratu ditu:“Agur txupeteari!”, “Bainatzera!”, “Pixontziaren kontzertua”, “Ez naiz beldur!”, “1, 2, 3… Zenbat pikor?”, “Itsasoa bete arrain”, “Ai, krokodiloak!”, “Igel aho-handia”, “Untxiño galduta? Bai zera!”, “Burgi eskolara doa”, “Burgik madalenak egiten ditu” eta “Gabon zoriontsuak, Burgi!”.\nTxikienei ohitura berriak onartzen, beren beldurrez hitz egiten, kontatzen irakasten, barre asko egiten eta aniztasuna goraipatzen laguntzeko.\nIrudi koloretsudun liburuak; samurtasun, poztasun eta gozotasunez beteriko egoerak.\nAmorebieta, 2018ko urria. Ibaizabalek haur bilduma handitu eta hamabi lan berri aurkeztu ditu: “Agur txupeteari!”, “Bainatzera!”, “Pixontziaren kontzertua”, “Ez naiz beldur!”, “1, 2, 3… Zenbat pikor?”, “Itsasoa bete arrain”, “Ai, krokodiloak!”, “Igel aho-handia”, “Untxiño galduta? Bai zera!”, “Burgi eskolara doa”, “Burgik madalenak egiten ditu” eta “Gabon zoriontsuak, Burgi!”.\nEtxeko txikienek, lehenago edo geroago, ulertzen ez dituzten, beldurra ematen dieten edo urduritasuna eragiten dieten hainbat egoerari egin beharko diete aurre lehenengo aldiz; izan ere, ohitura berriak onartzea eguneroko ikaskuntzari dagokio. Agur txupeteari! liburuaren bidez, txupetea erabiltzeari uzteko prestatuko dira; eta, Bainatzera! lanaren bidez, higieneak nolako garrantzia duen ikasiko dute. Liburu horiek oinarrizko ohiturak ikasten lagunduko die.\nPixontziaren kontzertua liburua irakurtzeko, belarriak ongi zabaldu beharko dituzu; izan ere, liburuak erritmo askoko soinuak ditu. Liburu honen bitartez, komunera laguntzarik gabe joaten ikasiko duzu.\nBeldur zara? Badirudi Xarpa katuak ez diola ezeri beldur. Baina, egia izango ote da? Ez naiz beldur! liburuarekin 40 azal hegal baino gehiagoren azpian dauden sorpresa txikiak ezagutuko dituzu. Animatu eta hitz egin zure beldurrez!\nAurkitu bildumako liburuekin, txikiak irudi bakoitzaren atzean dagoena imajinatzera eta ezagutzera gonbidatzen zaituztegu; izan ere, gauzak ez dira beti ematen dutena… 1, 2, 3… Zenbat pikor?: kontatzen ikasi eta barre asko egiteko! Itsasoa bete arrain: aniztasuna goraipatzeko album dibertigarria.\nIpurtargia bildumako liburuek istorio dibertigarriak kontatzen dituzte. Ai, krokodiloak! eta Igel aho-handia lanek irudi xumeak eta oso koloretsuak dituzte, bai eta testu musikalak ere, ozen irakurtzera animatzekoak.\nHalaber, opari ederra eta oso dibertigarria dugu etxeko tematienentzako: Untxiño galduta?Bai zera! Irudi alaiak, pertsonaia atseginak, egoera epelak eta amaiera apetatsua duen istorioa.\nEta, amaitzeko, Burgi bildumako 3 lan berri ditugu; Burgi, hartz maitea, traketsa eta kankailua, eta besarkatzea izugarri atsegin duena. Burgi eskolara doa, Burgik madalenak egiten ditu eta Gabon zoriontsuak, Burgi! liburuen bidez, umeen egunerokotasuneko egoerak ezagutuko ditugu, eta izan ditzaketen oztopoak gainditzen ikasiko dugu.\nIbaizabalek udazkenean ere harritu egingo zaitu!


Eure bidiari lotu nire oñak, labandu eztattezantzat; adi agokit, eta entzun nire itzak; eure errukijaren aundija erakuskek, eugaz uste diranak jaregitten dozakan Jaun orrek.\n2. 1940-1968 gipuzkera literatur prosa tag uzt 0148\nZarautz'tik Zestona'ra bitartean, ez du bideak aldapa-une aundirik eta asitako neurrian pirritatu ziran gurpillak araño, bideko arkoskoetan labainduz.\n3. 1969-1990 euskara batua antzerkia etxde 0054\nKALAMAX - Gizonok oiloak baino ahulagoak ote gara, bada, Antton? Oiloaren ipurtzulotik hain aisa lerratzen (labaintzen) den gauzak, neure eztarri zuloan planto egin? Nork pentsa halakorik gerta zekidakeenik?\n4. 1969-1990 euskara batua ikasliburuak elhuyar 0089\nAzkenik, arrabilaz apo gisa ibiltzen aspertu zara, ez bait da oso erosoa ibilkera hori, eta nahiago duzu ekarri dituzun eski-ohol lirainez labaintzea elur gainean.\n5. 1969-1990 euskara batua ikasliburuak elhuyar 0128\n6. 1969-1990 euskara batua ikasliburuak teknolmekan 0013\n7. 1969-1990 euskara batua ikerketak g. nazabal 0051\n8. 1969-1990 euskara batua poesia a. lasa 0021\nAlbinoni eta Balberderen musikak ixildu dira.\nNere gorputz guztietako poruetatik amodioa ixuri dabilkit,\nbainan amodioa ene eskuetako hatz eta behatzetatik labainduz,\nirristaturik basoruntz doa, amodioak amorantearekin topo egin ez duelako.\n9. 1969-1990 euskara batua literatur prosa a. valdes 0028\n10. 1969-1990 euskara batua literatur prosa a. valdes 0050\nNoizik behinka, malko anpolaiak labantzen zitzaizkion kapusaiaren gainera.\n11. 1969-1990 euskara batua literatur prosa b. hidalgo 0159\n12. 1969-1990 euskara batua saiakera-artikuluak m. pagola 0052\nBenoist-entzat, Chomsky-ren tesiak, enpirismo eta behaviorismo positibistaren kontrako saio bezala biziki interesgarri badira ere, estrukturaren inneismoarekin eta unibertsaltasun horren hipotesiarekin esentzialismo metafisiko kartesianoruntz labaintzen dira.\n13. 1969-1990 gipuzkera ikasliburuak jesusen jarraitzaile 1985 0024\nNere adiskideak berak ere begira dauzkat, ni noiz eroriko, onela esanez: Ea labaintzen dan eta erortzen; orduan emango diogu bere ordaiña.\n14. 1991> euskara batua ikasliburuak m.a. meabe 00004\nZuhaitza goitik behera apaindu ondoren, izarra ipintzeko orduan... izarra hatz artetik labaindu eta plausta! lurrera erori da.\n15. 1991> euskara batua haur-/gazte-literatura a. aldekoa 00067\nKontu hauek film txarretan soilik gertatzen zirela uste nuen baina hau benetakoa da: aparailua hartzeko goitik behera busti-busti eginda presaka nindoala, ni neu sortzen ari nintzen ur-putzu batean labaindu eta lurreko harlauzen kontra kristoren larrukoa hartu nuen eta, gainera, gogor samar daude.\n16. 1991> euskara batua haur-/gazte-literatura m. lopez 0022\nMikel kalean labandua zela, eta eskuetan kartera eta liburuak zeuzkanez ez zuela eskuak aurretik jartzeko betarik izan eta hortik sudur handitua; beltzuneak futbolean atera zitzaizkiola; eta nik baietz, hori dena ikusia neukala eta besterik ez zegoela; helduenekin zerikusirik?\n17. 1991> euskara batua haur-/gazte-literatura p. zubizarreta 0135\n18. 1991> euskara batua haur-/gazte-literatura p. zubizarreta 0157\nElkarri isilean begiratzen genion eta kristaletan euria labaintzen zen.\n19. 1991> euskara batua literatur prosa elexp eskub 00023\nEsku bat, ohe,estalkiak apartaturik, nire gerrian pausatu zen, eta gero, iztarrartean behera labanduz, hauen erdian murgildu eta nire arrakalan irristatzen hasi zen.\n20. 1991> euskara batua literatur prosa elexp eskub 00102\n21. 1991> euskara batua literatur prosa j. muñoz 0302\n22. 1991> euskara batua literatur prosa m. sarriegi 0032\nEzin gelditu, eta ia erreka guneraino labaindu zen animalia hosto burrunban.\n23. 1991> euskara batua literatur prosa j. urteaga 0069\nEz zait inoiz ahaztuko jan nuen lehenbiziko ostra, amesgaizto bat bezalakoa, holaxe zen, nere eztarrian behera labainduz; urteak joan ziren nik beste bat irentsi baino lehen.\n24. 1991> euskara batua literatur prosa e. jimenez 0047\nUrigoienaren kontsultarako eskaileretan gora datorrela, eskuin eskua burdinazko barandilan labanduz eta oinak marmorezko harmailetan, Anitaren ditiak eta ipurdi-mamiak etorri zaizkio burura.\n25. 1991> euskara batua literatur prosa j.m. arzalluz 0110\nBera berriz, harri labainduz egindako buruko batean bezala zubiko begian bermaturik, eskaintzen zitzaion ikuskizunari begira zegoen, izpiritu bat baino urrunagoko bihurtzen zuen karezko kortinaren atzetik.\n26. 1991> euskara batua saiakera-liburuak azurm 0019\nEz al duzu ohartzen, inurritxo horrek, patuaren gurpil handian labandu-labandu baino ez duzula egiten?.\n27. 1991> sailkatu gabeak egunkariak m. gorospe 0050\nBein eta berriz labaindu ta amildegian erortzeko arrixkuan egon arren, alkarri lagunduaz eta aitaren bizia beren eskuetan zegola gogoratuz, iru ordu luzeren ondoren, tontorrera iritxi ta antxe aurkitu zituzten aberats arek eskatzen zituan bi arranokumeak.


Aitor Zulaikak beste urtebetez luzatu du kontratua – Real Unión Club\nLehen taldeko plantilla\nOHOREZKO ERREGIONAL MAILA\nJubenilen lehen maila\nKadeteen lehen maila\nINFANTILEN OHOREZKO MAILA\nSteve Bloomer Trofeoa\nEgin zaitez abonatu\nReal Uniónen eta CD Lugoren arteko akordioa Patrick Sequeiraren alde\nIván Pérezek denboraldi baterako berritu du\nSergio Llamasek ez du Real Uniónen jarraituko\nAitor Zulaikak beste urtebetez luzatu du kontratua\nAzpeitiko teknikariak eta Real Uniónek kontratua 2023ko ekainaren 30era arte luzatzea adostu dute.\nReal Uniónek eta Aitor Zulaikak akordioa lortu dute lehen taldeko entrenatzaileak kontratua beste urtebetez luzatzeko, 2023ko ekainaren 30era arte. Zulaikak iazko udan hasi zuen bere bigarren etapa Irunen, eta Real Unionek Lehen RFEF Footters berrira igotzea lortu zuen, 14 garaipen, 3 berdinketa eta 9 porroteko balantzearen ondoren.\n“Aitor Lagun Onaken hasi zenetik etengabeko hazkunde eta ikaskuntza prozesua bizi izan duen entrenatzailea da. Gainera, oso ondo ezagutzen du Real Unión, eta gure klubarekin oso identifikatuta dagoela erakutsi du bere lehen eta bigarren etapetan. Egunerokoan lan egiteko orduan transmititzen duen autoexijentzia eta grina, orain arte klubean lortutako emaitzekin batera, nahikoa arrazoi dira berarengan dugun konfiantza indartu nahi izateko. Oso pozik gaude Real Uniónentzat nahi dugun exijentzia eta hobekuntza ildo honetan elkarrekin jarraitzeaz”, adierazi du Igor Emery Real Unioneko Administrazio Kontseiluko presidenteak.\n“Oso gustura nago talde historiko bateko kide izateaz, etapa berri batean sartu dena. Gainera, oso pozik nago proiektu honetan parte hartzeaz. Lerro hauek aprobetxatu nahi ditut eskerrak emateko Administrazio Kontseilu berriari eta klubeko kide den jendeari ematen diguten laguntzagatik. Eta, azkenik, esan behar da oso harro gaudela Gal futbol zelaian partidu egunetan sortzen den giroarekin. Eskerrik asko”, adierazi du Aitor Zulaikak.\nIbilbide luzea aulkietan\nAzpeitian jaio zen 1978ko martxoaren 26an, eta entrenatzaile unionistak harreman estua izan du beti Lagun Onakekin, bere jaioterriko klubarekin, hain zuzen ere. 2011/12 denboraldian bigarren entrenatzaile lanak egin zituen Sestao River taldean, José Luis Riverak entrenatzen zuen taldean. 2012/13 denboraldian Lagun Onakera itzuli zen kirol zuzendari kargua betetzeko. Sestao Riverrek 2013/14 denboraldiari begira Zulaikan pentsatu zuen, oraingoan lehen entrenatzaile bezala. Bigarren B Mailako II. Multzoko txapelduna izatea lortu zuen, baina ez zuen igoera lortu.\nDenboraldi horren amaieran Real Unióneko entrenatzaile berria bihurtu zen, talde honekin RFEF Kopa irabazi zuelarik Castelloren aurka jokatu zuen partida bikoitz batean. Irungo taldeak 0-1 irabazi zuen Castalian eta 3-0 Stadium Galen. Gainera, igoera play-offetarako sailkatu zen, Bigarren A Mailara itzultzea lortu ez zuen arren, 2016an Realaren diziplinara itzuli zen, garai hartan Sanseko teknikari zen Imanol Alguacilen aginduetara jarriz. Zulaikak Asier Garitano kargutik kendu eta Imanol Alguacil lehen taldeko teknikari izendatu ostean txuriurdinen bigarren taldea entrenatzera ailegatu zen. 2020ko udan Real Uniónera itzuli zen.\nZurekin hazten jarraitu nahi dugu...\nTaldearen produktu guztiak prezio onenetan\nPATRICIO ARABOLAZA KALEA, 2\nSTEVE BLOOMER SARIA\nReal Unión Club S.A.D. © 2021Eskubide guztiak erreserbatuak\nLegezko abisua – Pribatutasun-politika – Cookies-politika\nSEOYREDen web diseinua


Ez dute zerga hau ordaindu beharrik, besteak beste:\n- terrenoen balio gehikuntzarik ez dagoenean edo balio gutxipena gertatzen denean, haien jabetza edozein tituluren bidez eskualdatzearen ondorioz.\n- landa-lurtzat jotzen diren lurren balio gehitzea.\n- ezkontideek ezkontza-sozietateari ekartzen dizkioten ondasunak eta eskubideak.\n- ezkontza deuseztatu edo senar-emazteak banandu edo dibortziatuz gero, horren gainean emandako epaia betearazteko ezkontide batek besteari ondasun higiezinak eskualdatzen badizkio edo ezkontideek euren seme-alabei eskualdatzen badizkie, ezkontzaren araubide ekonomikoa edozein izanda ere.\nEdozein pertsona fisiko edo juridiko interesdunak, edo bere lege-ordezkariak\nEskualdaketa eragiten duen dokumentu originala (eskriturak, epaia…), baita eskuratu zeneko dokumentuak ere.\nUztailaren 5eko Hirilurren Balioaren Gehikuntzen gaineko Zergari buruzko 16/1989 Foru Araua\n2/2017 Foru Dekretu-Araua, martxoaren 28koa, hiri-lurren balio gehikuntzaren gaineko zerga aldatzen duena\nTerrenoen balio gehikuntza kalkulatzeko, bi balio hauek alderatuko dira: terrenoaren eskurapen balioa eta terrenoaren eskualdaketa balioa. Balio horietan ez bada berariaz bereizten zein balio den egozgarria eraikuntzari eta zein lurzoruari, erreferentziatzat hartuko da zer proportzio duten lurzoruaren balioak eta eraikuntza balioak zergaren sortzapenaren unean indarrean dagoen balio katastralarekiko.\nEdonola ere, nahiz eta terrenoek ez izan balio gehikuntzarik, aitorpena beti aurkeztu beharko da.


Euskarazko hedabideak: April 2015\n'Nafarroako Hitza'-k webgune berritua du\nBerria egunkarian Nafarroako Hitza-ren webgune berrituaren inguruko informazioa ematen digu Jon Ordoñezek. Infograma ederra paratu dute gainera. Honelako ekimenei arreta eskain behar zaie euskarazko hedabideei eta euskal komunitateari hauspoa ematen dietelako. Bejondeizuela!\nBeste pauso bat eman du Nafarroako Hitza-k. Webgune berritua aurkeztu du arratsaldeko zazpietan, Iruñeko Zaldiko Maldiko elkartean (Antsoleaga karrika, 9), horren bitartez paperean egiten duen eskaintza informatiboari sarean behar duen tokia egin eta egunean eguneko albiste gehiago jasotzeko. Aurkezpena irekia izan da, eta han aurkeztu dituzte maiatzeko hauteskundeetara begira Nafarroako Hitza-k antolatu dituen hiru mahai inguruak. Hirurak zuzenean streaming bidez emango ditu BERRIAk.\n"Nafarroako Hitza-k bazuen webgune bat, baina ez zen batere dinamikoa. Hori aldatzen saiatu gara", nabarmendu du Ion Orzaiz Nafarroako Hitza-ren zuzendariak. Nafarroak etorkizunean dituen erronkak ez dira gutxi ezta txikiak ere izango, eta garai berrien lekukotza eman nahi du Nafarroako Hitza-k. Gizarte eragileen eta herritarren bozgorailu eta kritika gune izan nahi du, eta merezi duen lekua eman nahi dio tokiko informazioari. Paperean eta sarean.\nWebgune berritua bisualagoa, ikusgarriagoa eta garbiagoa izango da. Astekariko eduki guztiak sareratzeaz gainera, unean uneko berriak ere aurkituko ditu irakurleak, ikus-entzuneko edukiak ere bai, eta sare sozialetan ere presentzia indartu nahi du Nafarroako astekariak. Horrez gainera, Nafarroako Hitza elkarlanean arituko da Nafarroako beste hedabide euskaldunekin, lekuko hutsa izan beharrean protagonista izan nahi duelako.\nElkarlan horren isla izango dira hauteskundeen atarian Nafarroako Hitza-k, Euskalerria Irratiak eta BERRIAk antolatu dituzten jardunaldi publikoak, kulturaren, euskalgintzaren eta politikagintzaren gaineko hausnarketa sustatzeko eta kazetaritza lana karrikara ateratzeko. Nafarroa Ofizialetik Nafarroa errealera dute izenburu. Azken mahai inguruan Hamaika telebistak ere parte hartuko du.\nApirilaren 29an, Nafarroak euskaraz bizi nahi du solasaldia izango da, Kontseilua, AEK, IKAko ordezkariak eta euskalgintzan diharduten beste batzuekin. Ion Orzaizek berak zuzenduko du.\nMaiatzaren 6an, berriz, Kultura: edukiak eta edukiontziak izango dute mintzagai kulturaren esparruko gonbidatuek. Iñigo Astiz BERRIAko kazetariak zuzenduko du.\nMaiatzaren 13an —kanpainan, bete-betean—, EH Bildu, Geroa Bai, Podemos-Ahal Dugu eta Ezkerrako hautagaiek Aldaketa eraikitzen gaiaz hitz egingo dute jendaurrean. Juan Kruz Lakasta Euskalerria Irratiko kazetariak zuzenduko du\nPosted by Asier Barandiaran at 11:21 AM No comments:


Inoiz baino biziago | Bizigiro | Berria\nInoiz baino biziago\nAurreikuspen guztiak bete ditu Altsasuko Iñigo Aritza ikastolak 'Bizi' lelopean antolatutako bestak. Bildutako dirua ikastolaren proiektua indartu eta eraikinean beharrezkoak diren konponketa batzuk egiteko erabiliko dute.\nGazte andana ibili zen Altsasun. IDOIA ZABALETA / FOKU Tamaina handiagoan ikusi\nBizi, bizi euskararen hazi, Sakanako lurretan bizipozez bizi». Hori diote aurtengo Nafarroa Oinez-en kantaren hitzek. Kantan errandakoa egia bihurtu zen igandean, inoiz baino biziago ibili zelako euskara Altsasun (Nafarroa). Eguraldia lagun, milaka lagun elkartu ziren Iñigo Aritza ikastolak antolatutako Nafarroa Oinez bestan. Laugarren aldia zuen ikastolak bestaren antolatzaile gisa. Aurretik 1981ean, 1993an eta 2003an antolatua zuen. Goiz-goizetik ibili zen jendetza lau kilometro eta erdiko ibilbidean, eta ikastolako ordezkariak pozik azaldu dira jendearen erantzunarekin.\nEneida Carreño Iñigo Aritzako lehendakariak egunaren balorazio hagitz positiboa egin du: «Ibilbidea zoragarria zain da, eta erantzuna, bikaina. Jendetza egon da eta giro oso ona; helburuak bete eta gainditu egin dira». Aurten, besta inklusiboa izatea zen ikastolaren erronka nagusietako bat. Horretarako, ibilbidea gurpil aulkiarekin ibiltzeko prestatu dute; zerbitzuak eta informazio panelak ere moldatu dituzte. Erronka bete dutela nabarmendu du Carreñok: «Lortu dugu besta inklusiboa izatea. Gurpil aulkian dagoen jende anitzek, etorri, eta zorionak eman dizkigute». Haurrentzat, gainera, inklusibitate tailerra egin zuten, eta arrakasta handia bildu zuen.\nGoizean goizetik milaka euskaltzale bertaratu ziren Altsasura, eta horrek trafiko arazo batzuk ere sortu zituen. Horiek konponduta, ordea, ez zen bertzelako ezustekorik izan. Gazteen gunea izaten da horrelakoetan kezka iturria; igandean, ordea, dena espero bezala joan zen, eta ez zen nabarmentzeko arazorik izan, Carrreñoren arabera. Alde horretatik «lasai» eta «pozik» daudela nabarmendu du.\nEgunarekin bakarrik ez, urte guztian egindako lanarekin ere «hagitz kontent» azaldu da ikastolako lehendakaria. Egindako ekitaldiek harrera hagitz ona izan dutela nabarmendu du; hala ere, zerbait nabarmentzekotan, izandako «elkarlana» eta «auzolana» azpimarratu ditu. Antolatutako ekitaldiek komunitatea «sendotu» dutela uste du lehendakariak, eta nabarmendu du ezen, komunitatea sendotzeaz gain, parte ez direnek ere proiektua ezagutu dutela. Urte guztian 150 familia aritu dira Nafarroa Oinez antolatzen, eta, egunean bertan, 1.200 boluntario baino gehiagoren laguntza izan zuten. Carreñok eskerrak eman dizkie boluntarioei eta bertaratutako jende guztiari, ikastolaren izenean: «Dena zor diegu boluntarioei eta bildu ziren euskaltzaleei. Haiei esker, ikastolako hezkuntza proiektuak aurrera jarraituko du, eta eraikinak behar dituen hobekuntzak egiten hasiko gara».\nAlbiste triste batekin ernatu zen Altsasu goizaldean, ikastolako ikasle ohi eta komunitateko kideetako bat auto istripuz zendu baitzen goizaldean. Hala ere, familiak horrela eskatuta, bestari ekitea erabaki zuten ikastolako ordezkariek. «Familiaren mezua jaso genuen, eta horrek bultzatu gintuen eguna aurrera eramatera», adierazi du Carreñok. Egun guztian hagitz presente izan zuten.\nHamarretan ireki zuten ibilbidea, eta bertan izan ziren, bertzeak bertze, Uxue Barkos Nafarroako lehendakaria, Ainhoa Aznarez Nafarroako parlamentuko presidentea eta Maria Solana Nafarroako Gobernuko Hezkuntza kontseilaria. Iñigo Aritza ikastola osatzen duten lau herrietako —Altsasu, Urdiain, Olatzagutia eta Ziordiako— alkateak ere bertan izan ziren. Eusko Jaurlaritzatik, Miren Dobaran Hizkuntza Politikarako sailburuordea bertaratu zen.\nIkastolaren hasierako momentu «latzak» oroitu zituen Eneida Carreño ikastolako lehendakariak. Oztopoak oztopo, ikastolaren proiektuan sinisten dute eta lekukoa harro eramango dute, Carreñok nabarmendu zuenenez. Nafarroako lehendakari Uxue Barkosek azpimarratu zuen euskara «etorkizuneko hizkuntza» dela: «Mamua uxatu behar dugu, eta euskarari sarrera ukatu zaion lekuetara eraman. Oztopoen gainetik euskaraz bizi».\nEkitaldian, presente izan zituzten preso dauden Altsasuko zazpi gazteak, baita goizaldean zendutako ikasle ohia ere. Ekitaldia bukatuta, Tere Irigoienek eta Juan Manuel Galartzak moztu zuten sarrerako zinta, Nafarroa Oinez-en paella prestatzen duen taldea ordezkatuz. 2005ean Altsasun egindako Nafarroa Oinez-erako bildu zen lehenengo aldiz Sakanako kuadrilla bat. Geroztik, urtero, paella jana antolatu dute ikastolen aldeko besta guztietan.\nZinta moztearekin bat bete ziren antolakuntzak prestatutako Bizi, Kanta, Txio eta Dantza guneak eta bertaratutakoek euskal kulturaz gozatzeko ekitaldi andana izan zituzten.\nDuela urte batzuk antolatzen hasitako ikastolen arteko erronka izan zen ekintza arrakastatsuenetako bat. Hainbat ikastolatako hamarnaka gazte ibili ziren lau guneetan zehar egindako probetan. Azkenean, garaipena Altsasun bertan gelditu zen, Iñigo Aritza ikastolako ikasleek irabazi baitzuten erronka. Antolatzaileak pozik azaldu dira izandako arrakastarekin, gazte anitzek hartu zutelako parte.\nKanta izeneko bigarren gunea izan zen gune jendetsuenetako bat. Gazte anitz bildu zen bertan, eta goizean goizetik musika talde ugariz gozatzeko aukera izan zuten. Bertzeak bertze, Nerabe, Anita Parker eta Trikidantz taldeak entzuteko aukera izan zuten bertaratutakoek. Bertze guneetan. Demode Quartet, Trikiteens eta Tximeleta taldeen kontzertuak izan ziren. Egun guztian zehar musika eta giro ona zabaldu zituzten ibilbdean zehar zeuden txaranga, trikitilari zein txistulariek. Haurrentzat gainera Haurren hiria txokoa egokitu zuten Dantza izeneko lehenengo gunean.\nEguerdian egindako ekitaldian Nafarroa Oinez-en lekukoaren eskualdatzea egin zuten. Tuterako Argia ikastolari eman zioten lekukoa, ikastola hori izango baita datorren urtean Nafarroako ikastolen besta antolatuko duena. Tuterako Ikastolak laugarrenez antolatuko du0 Nafarroa Oinez 2019ko udazkenean.\nEskualdatzearen aurretik, Iñigo Aritza ikastolak komunitatea osatzen duten irakasle eta langileak omendu zituen. Nafarroako ikastolen elkarteak, aldiz, Pamiela argitaletxea omendu zuen euskal kulturaren alde apustu sendoa egiteagatik.


REAL UNIONEK 1.000 EURO ESKEINI DIZKIO HARAMBEE AFRIKA ELKARREKIN BAI ELKARTEARI : KIROLETIK\nREAL UNIONEK 1.000 EURO ESKEINI DIZKIO HARAMBEE AFRIKA ELKARREKIN BAI ELKARTEARI\nBildutako dirua Lydia Wangariren ostalaritza ikasketak ordaintzeko bideratuko dute\nReal Union eta CD Tudelano taldeen arteko denboraldiko azken neurketa aprobetxatuta, Igor Emery klubeko Administrazio Kontseiluko presidenteak 1.000 euroko txekea eman zion Harambee Afrika Elkarrekin Bai GKEri. Diru guzti hori Lydia Wangari keniatarraren ostalaritza ikasketak ordaintzeko bideratuko du elkarteak.\nKlub txuribeltzak 2021. urtearen amaieran hartu zuen Harambee Afrika Elkarrekin Bai elkartearekin batera lan egiteko ardura. Hitzarmenaren helburua Kenyako hamahiru neskei Nairobi Kibondeni Collegen ostalaritza ikasketak guztiz ordaintzea da.\nLehengo larunbatean emandako dirua “jokalarien, teknikarien, Administrazio Kontseiluko kideen eta klubeko langileen lankidetza desinteresatuari esker lortu da”, klubetik jakinarazi dutenez. Hau guztia “Igandero txuribeltzean egindako merchandising salmentarekin osatu” dela ere gaineratu dute.